text:
Mu Rukiko rw’ubujurire rw’i Paris, mu gihugu cy’Ubufaransa, iburanisha rigeze ku batangabuhamya ku bwicanyi bwo ku Kiliziya cya Kabarondo, ahiciwe abatutsi barenga 2000 bari bahahungiye. Oreste Incimatata, wari Padiri mukuru kuva 1992, azi Kabarondo mu mibanire, mu rwokotsi no mu mirambo.
Sinaje hano « gushinja cyangwa se gushinjura, naje kuvuga ibyo nabayemo ». Umwinjiro w’uyu mutangabuhamya, ubwawo utumye muri iki cyumba cy’iburanisha abantu barebana nk’abatunguwe. Hamenyerewe abatumijwe n’umushinjacyaha cyangwa se abaregwa. Amaso yose agaruka ku mugabo w’igikwerere, n’ibigango, n’ijwi rituruka mu gituza riremereye.
Nyuma yo kunaga ijisho ku kazu k’ibirahure abaregwa bicayemo, ati « ni jye wateguye Ngenzi n’umugore ku isakaramentu ryo gushyingirwa, ndanabasezeranya », nk’ikimenyimenyi ko twari tumaze igihe turi inshuti . Kugeza ari na Burugumestiri, cyane cyane ko nari namuzi kuva kera akiri mu mashuri abanza.
Nubwo muri rusange abantu bose bari babanye neza, hari ivangura ryakorerwaga abatutsi. Ariko ryakorwaga n’abategetsi kandi ku nyungu zabo : « kwiga, imirimo, hari ibyo umututsi yari yaramenyerejwe ko atabifiteho uburenganzira », nk’uko bivugwa n’uyu mutangabuhamya. Ubwo uyu mupadiri ngo yazaga gukorera i Kabarondo, mu 1992, hari mu nkubi y’amashyaka menshi, hashize umwaka urenga FPR Inkotanyi itangije urugamba.
« Kabarondo nzayihindura umuyonga !»
Kimwe n’ahandi henshi mu gihugu,i Kabarondo, ibibazo bya politiki n’imibanire y’abantu byari bishyushye. Ariko by’umwihariko, amashyaka yari ahanganye na MRND yari ahafite abayoboke benshi n’imbaraga, ku buryo ngo bihangayikishije abayobozi b’inzego za komini, iziri hasi yazo n’izizikuriye. Ibi ngo byatumye hari ibyemezo bitari bigipfa gufatwa uko bishakiye, abayobozi « banyuraho bakabakomera », ku buryo Koloneli P.C. Rwagafirita rimwe ngo yarakaye akavuga ati « Kabarondo, nzayihindura umuyonga ».
Kubera ko wenda amashyaka atari ashingiye ku moko, no muri iki gihe ngo “nta vangura ryihariye ryagaragaraga ko rikorerwa abatutsi”, usibye nk’imvugo yari imaze kumenyerwa iyo ingabo za FPR zabaga zigije imbere ibirindiro ngo « bene wanyu nibakomeza kotsa igitutu, tuzabamara ». Ibi ubuyobozi bwabinyuzaga mu kanwa k’interahamwe.
Mu ijoro ryo ku italiki ya 6 mata, ubwo indege yari itwaye Perezida Habyarimana yahanurwaga, ngo ni bwo impunzi ya mbere yageze kuri paruwasi iturutse i Gasetsa, umurenge Rwagafirita yari atuyemo. Ho bari batangiye kwica ! Kuva icyo gihe kugeza ku italiki ya 11 Mata, imbere y’uyu mutangabuhamya, Burugumesitiri Ngenzi yari akiri wa wundi : bavugana, amuha umupolisi umuherekeza kuzana ibitunga impunzi, bajya inama yo gukumira ibitero. Nk’iy’umutekano Ngenzi yatumije taliki ya 11 Mata, igafatirwamo ibyemezo, kubera « kwa kutavuga rumwe », ko hagira itsinda riherekejwe n’abasirikare rijya muri buri murenge gukoma imbere ubwicanyi, hemezwa kandi gukora irondo ahari impunzi nko ku kiliziya.
Ngenzi ngo yagiye i Kibungo agiye kuzana ba basirikare bo gufasha gukumira, agenda umuti wa mperezayo, agaruka n’ijoro. Ku manywa ariko, mu isoko rya Kabarondo, nk’umurenge wo utari ukeneye abasirikare ngo iyo nama iterane, abaturage bashyize bagire abati « twumve nde ! Twumve Barahira udushishikariza gutangira kwica abatutsi, cyangwa mwe mutubwira gukumira ubwicanyi ? ». Aha ni ho umutangabuhamya asobanura ko « Barahira bamutinyaga kurusha uko yari yubashywe » ; azwi nk’umuntu ufite ubugome, wigeze kwica umuntu amukubita ku myanya ndangagitsina gusa !
Ngo Ngenzi, kuri uwo mugoroba yagarutse atari Ngenzi. Icyemezo cya mbere : « nta rondo ry’impunzi, abapolisi barahagije ! ». Hagati aho,ngo hari n’ubuhamya yari yatanze i Rundu na Rubira aho avuka ngo « ntimwongere kurwana ubwanyu, kuva ubu umwanzi ni umututsi ! ». Muri iryo joro, no mu mirenge yari yarifashe, “guhiga umututsi biratangira”, impunzi ziza ku kiliziya ari igihiriri.
Abana bonka ba nyina bapfuye!
Amakuru azanwa n’igihiriri cy’impunzi si meza: nta buhungiro, hose baricana! Ku italiki ya 12 Mata, Ngenzi nta kongera gukandagira ku kiliziya ! Nijoro, ni ubwoba gusa. Mu gitondo cya kare, padiri asomera impunzi misa nk’uko bisanzwe. Ibintu birihuta.
Misa igihumuza, konseye wa Kabarondo ari we Rwasamirera, aje guhamagara abagabo gusa mu nama igiye kubera haruguru gato ku isoko. Padiri asigaye abwira abagore, abana n’abasaza ngo ntibongere gucaracara ku muhanda.
Abari bagiye mu nama bagarutse biruka: ibyiswe inama bibaye igitero. Abapfa batangira gupfa. Uwari Padiri ahindutse Komanda, arabwira impunzi kwirwanaho! N’imbokoboko, n’amabuye imbere y’umwanzi ufite intwaro gakondo ziterwa ingabo mu bitugu n’impunda na za grenade.
Amasaha aragenda ariko ntava aho ari. Induru n’imiborogo birasa n’ibyabujije izuba kuva aho riri. Nubwo bapfa ari benshi, barimo mwishywa w’uyu mutangabuhamya utewe grenade bakamusonga n’impiri, ntibarangira! Imodoka igiye i Kibungo gushaka igisubizo.
Abasirikare n’abajandarume batangira kumisha urusasu mu mpunzi. Abasore bagifite agatege bakizwa n’amaguru, bamwe basamwa n’amacumu, imyambi n’amahiri. Keretse uwabaye inkirirahato. Si amasasu na grenade biraswa gusa, abasirikare bararasa n’imizinga ku bana, abakecuru n’abasaza n’inkomere zifungiranye mu kiliziya.
Nta yindi ntwaro bo bafite, umwuka basigaranye, ni indirimbo zisingiza Imana! Ahagana saa kumi: inzugi za kiliziya ziterwa gatarina.
Abicanyi n’impunzi biravanga. Batangira kurobanuramo abahutu bari bayobeye mu bagomba kwicwa. Batangira kwica no gusonga, bareba ko hatagira ubaca mu mwanya w’intoki. Saa sita y’ijoro n’iminota mike, ahunga yerekeza iyo muri Pariki y‘Akagera. Asize inyuma imbuga ya kiliziya inyanyagiyeho imirambo. Agenda ajyanye ariko ishusho y’abana b’ « impinja bonka imirambo ya ba nyina ».
Kuri we, taliki ya 13 Mata ni « umunsi uteye ubwoba, utazibagirana ». Ngenzi na Barahira warahababonye. « Oya ! », itazuyaje mu kanwa k’uyu mutangabuhamya uvuga ko byageze aho yihisha mu cyumba cye, ntiyakurikira ibiri hanze. « Ibyo ntabonye ariko, ntibivuga abandi batabibonye!» Iburanisha rirasubitswe, kugira ngo nk’uko bisanzwe ku wa gatatu no ku wa mbere nyuma ya sita, Tito Barahira ajye kubonana na muganga kubera uburwayi bw’impyiko.
Kuri uyu wa kane, iburanisha riratangirira uyu mutangabuhamya ahatwa ibibazo n’impande zihanganye muri uru rubanza. Mu rwego rwa mbere, urukiko rwari rwahamije icyaha cya jenoside n’ibyaha byibasiye inyokomuntu hashingiwe ku « umugambi wo kurimbura ubwoko bw’abatutsi ». Icyo gihe urukiko rwari rwakatiye Tito Barahira na Ngenzi Octavien igihano cy’igifungo cya burundu. Iki ni cyo gihano kiremeye mu gihugu cy’Ubufaransa !
Inkuru dukesha PAXRESS.


c: text/html

text:
Umupasiteri w’ inararibonye mu Rwanda Pasteri Ezira Mpyisi yavuze ko abafunze insengero bakoze inshingano zabo hano mu Isi asaba abafunze insengero n’ abazifungiwe kujya muri bibiliya bakumva icyo ivuga kwifungwa ry’ insengero kuko buri wese azabazwa ibye.
Nibura inyubako 1000 zakorerwagamo ibikorwa by’ amasengesho mu Rwanda zimaze gufungwa na Leta y’ u Rwanda mu gihe kitageze ku kwezi kumwe zizira ko zitujuje ibisabwa ngo zikorwemo ibikorwa by’ amasengesho.
Ba nyir’ insengero zafunzwe bavuga ko batategujwe bihagije mbere yo gufungirwa gusa muri aba bavufungiwe. Mpyisi we ati “umuntu arakwimura mu bitaka akujyanamuri kaburimbo ngo ukeneye ko aguteguza"
Mu kiganiro kuri KT Radio Pasiteri Mpyisi yagaragaje ko abantu bakwiriye gusoma bibiliya bamenya gutandukanya inyubako isengerwamo n’ urusengero kuko urusengero umuntu arugenda akaba azarugerana no mu ijuru. Yavuze ko inyubako abantu basengeramo bazasiga mu Isi.
Yakomoje ku bantu bajya gusengera ku misozi no masumo ati “Aho kujya I Kanyarira, aho kujya I Kibeho muge muri bibilia. Nonese se izo nsengero mwubaka muzazijyana mu ijuru.”
Yakomeje agira ati “ Abafunze insengero nabo bazabazwa ko bafite Yesu mu bwoko, nabo bakeneye bibiliya. Ari abafunga insengero ari n’ abafungirwa mwese nimuge muri bibiliya.”
Past. Mpyisi avuga ko insengero zafunzwe zitejejwe ati “Iyo zezwa se zajyaga gufungwa? Uba utera ukeza ibintu, ukeza abandi ariko abasatani barabikora...”
Leta y’ u Rwanda ishaka ko mu nsengero higisha abaminuje iyobokamana ‘Theologie’ gusa Pasteri Mpyisi we avuga ko umuntu ashobora kwiga theologie akayimunuza ariko yasoma bibiliya ntayisobanukirwe kuko adafite umwuka wera.
Ati “Wakwiga Theologie ukagira Phd ariko ntumenye icyo bibiliya ivuga. Umwigisha wayo mukuru ni mwuka wera, Yesu yaje kuyigisha agiye ati ‘mbasigiye mwuka wera’”
Imana ntiba mu nsengero iba mu bwonko. Abaroma 8, 7-8 “kuko umutima wa kamere ari umwanzi w’ Imana..abari mu butware bwa kamerere ntibashobora kunezeza umwami mana”
Gahunda yo gufungwa insengero zidafite ubwiherero, parikingi n’ ibindi irakomeje. Maginga aya hamaze gufungwa insengero zirenga 1000 mu gihugu hose zirimo 712 zo mu mugi wa Kigali.
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho
Ivyo nukuri urusenger umunt ararugendan rek twig tumeny ukur duhung izo mpom zabacuruz bihish mumana. Turafatanij iburundi .
YESU CHRISTO ASHIMWE,hari ijambo nkunda ngo LETA NU MUBYEYI,mu yandi magambo izi ibyo abaturage cg abachristo dukeneye,kandi ntiyatubabaza,ikindi iri kudushakira uko twasenga bitabangamiye ubuzima bwabo yitaho,gusa mbwire past py ko insengero zafunzwe ataruko zidafite mwuka wera,kuko mwuka wera ntaza mu nyubako za gikire,ngo asige izagikene,kandi LETA yo yasabye abafungiwe kuzuza ibisabwa bagafungurirwa,mbonereho nshime na bayobozi badasiba kutwitaho murakoze .
Nibyo koko,ntabwo kwigisha ijambo ry’imana bisaba kuba warize Theology.Muli Theology,ntabwo baba bagiye kwiga Bible.Imana na Yesu basabye abakristu nyakuri bose gukora umurimo w’imana nkuko dusoma muli Yohana 14:12.Ikindi kandi,nubwo Abigishwa ba Yesu batari barize Theology,nibo banditse Bible dukoresha.Umwuka wera udukoresha,ntabwo tuwukura muli University.Ni imana iwuduha ku buntu.
Njyewe nshyigikiye ko Leta ihagurukira n’abayobozi b’amadini batabyigiye.Akajagari kaba mu madini akenshi n’aho gaturuka. Ashobora kuba azi kubwiriza kubera eloquence ariko leadership (cg management) ikaba worse.Ari ntayo. Byaba byiza byombi bijyajyanye. Critere yo kuba yarize theologies ikaba ihari noneho ibyo kureba ko azi gusobanura Bibilia no kuba akwiriye iyo nshingano mu idini bakajya babisuzumana ubushishozi. Ex: Catholic church, EAR. Ariko urugero nko muri ADEPR byarazambye.Hajyaho abayobozi babuze na kimwe muri ibyo byombi: kuba yarabyigiye no kuba afite umuhamagaro. Ahubwo usanga bakurikira inyungu zabo n’ababo gusa. Ntabwo navuga ko ari Bose 100/100 ariko umubare munini ni uko bimeze.
Njyewe nshyigikiye ko Leta ihagurukira n’abayobozi b’amadini batabyigiye.Akajagari kaba mu madini akenshi n’aho gaturuka. Ashobora kuba azi kubwiriza kubera eloquence ariko leadership (cg management) ikaba worse.Ari ntayo. Byaba byiza byombi bijyajyanye. Critere yo kuba yarize theologies ikaba ihari noneho ibyo kureba ko azi gusobanura Bibilia no kuba akwiriye iyo nshingano mu idini bakajya babisuzumana ubushishozi. Ex: Catholic church, EAR. Ariko urugero nko muri ADEPR byarazambye.Hajyaho abayobozi babuze na kimwe muri ibyo byombi: kuba yarabyigiye no kuba afite umuhamagaro. Ahubwo usanga bakurikira inyungu zabo n’ababo gusa. Ntabwo navuga ko ari Bose 100/100 ariko umubare munini ni uko bimeze.
ndabasuguje, pastor ibyo avuga nibyo rwose, gusa nukwibeshya ko hakwigisha abize theology kuko bibilia itandukanye nibindi bitabo yigishwa na mwuka wera. ahubwo leta isuzume kandi ntitegeke ahubwo bajye inama nabanyamsdini
Paster urashaje pe !!!!!!!!!!!! nibyo uvuga wumva ko nawe atari wowe. iyo
ushaje usigaho
Paster urashaje pe !!!!!!!!!!!! nibyo uvuga wumva ko nawe atari wowe. iyo
ushaje usigaho

robotstxt: allowed

filter: keep


text:
Apôtre Gitwaza yavuze ibigwi by’ abagore
Apôtre Dr Paul Gitwaza, umuyobozi w’Itorero Zion Temple Celebration Centre ku Isi yifatanyije n’abagore ku munsi wabo mpuzamahanga wizihizwa buri wa 8 Werurwe 2018, abarata ibigwi bibaranga ndetse n’ubugwaneza bwabo.
Mu butumwa bwe yanyujije kuri Instagram, Gitwaza yagize ati " Kuri uyu munsi w’Abari n’Abategarugori reka mfate umwanya wo gushima byimazeyo Abari n’Abategarugori. Muri abagwaneza, ab’agaciro, intwali ndetse n’impano ikomeye Imana yaduhaye ku isi.
Mboneyeho gushima byimazeyo abafasha b’abakozi b’Imana uburyo badahwema kudushyigikira mu murimo Imana yaduhamagariye, bitanga amanywa na ninjoro ngo icyo Imana yagambiriye gisohore. Murakoze.
Uyu munsi ndetse n’indi 365 igize umwaka, reka nshishikarize Abagabo guhora bazirikana ineza y’Imana yaduhaye ubwo yaturemeraga abafasha badukwiriye.
Muhabwe umugisha!"
Ubutumwa Gitwaza yageneye abagore ku munsi wabo
Umunsi mpuzamahanga w’umugore ku isi wizihizwa ku itariki ya 8 werurwe buri mwaka, ukaba waratangiye kwizihizwa mu kinyejana cya 20, ubu ukaba wizihizwa mu bihugu hafi ya byose ku isi.
Kuri uyu munsi akenshi isi yose izirikana ibyiza byinshi abagore bagezeho, n’akamaro kabo mu buzima bwa muntu hatitawe ku bwenegihugu, ubwoko, ururimi cyangwa amashyaka ya politiki babarizwamo.
Uyu munsi mpuzamahanga w’umugore watangiriye muri Amerika y’amajyaruguru nyuma ugenda wamamara mu Burayi hose,ariko nyuma gato umugore yagiye agaragaza uruhare mu bikorwa bitandukanye biteza imbere igihugu maze umunsi mpuzamahanga w’umugore birangira wemewe n’umuryango w’abibumbye buri mwaka.


text:
Ni ubuhe butumwa itorero ry’ i Sarudi bwagenewe, mu nzandiko zandikiwe amatorero 7 yo muri Aziya?
Sarudi ni itorero rya gatanu mu matorero arindwi yo muri aziya ntoya, iri torero naryo ryohererejwe ubutumwa na Yesu ubwo Yohana weretswe ibi byose yari ku kirwa cya Patimosi.
Yesu yahaye itorero ry’I Sarudi ubwo butumwa mu mpera z’ikinyejana cya mbere. Hari n’andi matorero menshi mu mijyi ya bugufi ariko Sarudi n’andi matorero atandatu niyo yatoranyijwe n’umwami Yesu bitewe n’ubutumwa bw’umwihariko bari bagenewe. Aya matorero agaragaza urukurirane rw’impinduka z’itorero uko ibinyejana byagendaga bikurikirana. Kandi ubu butumwa bugenewe abantu b’Imana no mugihe cya none.
Iyi nkuru iribanda ku mateka y’itorero ry’i Sarudi n’ubusobanuro bukubiye mu butumwa Yesu yaryoherereje. Turareba n’ihuriro ry’itorero ry’icyo gihe n’irya none.
Sarudi ni umwe mu mijyi ya kera,kandi w’ingenzi muri Asiya ntoya (Turikiya ya none ) kugera mu mwaka wa maganatanu na mirongo ine n’icyenda Sarudi wari umurwa mukuru w’ubwami bwa Lidiya.
Imitingito yakunze kubaho cyane mu gihe cya Sarudi nyuma y’ivuka rya Yesu, imijyi cumi n’irindwi yarasenyutse . Umutegetsi wa Roma witwaga Tiberiyusi yakusanyije imisoro kugirango bubake imijyi yasenyutse . Mu kubaka imijyi ya Senyutse Sarudi yatakaje agaciro yari ifite .
Ijambo ry’Imana ryavuze ngo “Wandikire marayika w’Itorero ry’i Sarudi uti “Ufite Imyuka irindwi y’Imana n’inyenyeri ndwi aravuga aya magambo ati ‘Nzi imirimo yawe n’uko ufite izina ry’uko uriho, nyamara ukaba uri intumbi. Jya uba maso ukomeze ibisigaye bigiye gupfa, kuko nabonye ko ari nta mirimo mwakoze itunganye rwose imbere y’Imana yanjye.”
“Nuko ibuka ibyo wākiriye n’ibyo wumvise, ubyitondere kandi wihane. Ariko rero nutaba maso nzaza nk’umujura, nawe ntuzamenya igihe nzagutungurira. Icyakora ufite amazina make y’ab’i Sarudi batanduje imyenda yabo. Ni bo bazagendana nanjye bambaye imyenda yera kuko babikwiriye.”
“Unesha ni we uzambikwa imyenda yera, kandi sinzahanagura izina rye na hato mu gitabo cy’ubugingo, ahubwo nzatūrira izina rye imbere ya Data n’imbere y’abamarayika be. “Ufite ugutwi niyumve ibyo Umwuka abwira amatorero.”(Ibyahishuwe 3:1-6)
Ijambo Marayika rikomoka ku ijambo ry’ikigiriki “agelosi” risobanura umuhuza(messenger) utwara ubutumwa, uwoherejwe avuye ku Mana. Ibyanditswe bitwerekako ubu butumwa butari bugenewe abamarayika gusa babugumane, ahubwo bwoherejwe marayika wa buri torero kuko niwe watangaga amakuru ku itorero ashinzwe. Bisobanuyeko marayika icyo yari gukora yari ukugeza ubutumwa kubagize itorero.
Ubutumwa butangira buvuga ngo nzi imirimo yawe, nyuma yo gutanga ubu butumwa bw’Ingenzi , Yesu yagize ati “ufite izina ry’uko uriho, nyamara ukaba uri intumbi”aya magambo ni ngezi kuko ahita yerekana ubutumwa bwose bwari bugenewe iri torero rya Sarudi.
Kugirango twumve neza icyo kugira izina bisobanura, kuba bari bariho nyamara bagaragara nk’abapfuye. Ibi bitwereka ibyo Yesu yari yarigeze yigisha ku mumaro w’izina ry’Imana. Ubwo Yesu yari ku mu saraba yaravuze ati “Jye sinkiri mu isi ariko bo bari mu isi, naho jye ndaza kuri wowe. Data Wera, ubarindire mu izina ryawe wampaye, ngo babe umwe nk’uko natwe turi umwe.” Yohana 17:11
Ibi bitwerekako abantu b’Imana babumbatirwa kandi bakagaragazwa n’izina ry’Imana.
Yesu yarazi neza ko Sarudi yari ifite izina ryiza ariko yavuzeko itorero ntaryo ari intumbi. Ibi ntaho bitandukaniye no muri iyi minsi hari amadini menshi afite amazina meza cyane ariko Yesu ashobora kwitegereza amwe muri yo agasanga yarapfuye mu buryo bw’Umwuka. Yesu yitegerezaga imirimo y’itorero akabona idatunganye imbere y’Imana nicyo cyatumaga bagaragara nk’intumbi nyamara ari bazima, imirimo yabo ntiyarishyitse. Ntabwo bari ibyitegererezo by’abizera.
Nk’uko iki kibazo cyerekeye izina ry’Imana, amateka yerekana ko mu ntangiriro y’ikinyejana cya mbere, bamwe bagendaga bigisha inyigisho za Kristo n’izi ntumwa batangiye guhindura abantu abakristu. Abenshi batangira guhamyako ari abakristo , bakurikiye Imana, ariko wareba imirimo yabo ukabona ihakana Imana.
Yigishiriza ku musozi, Yesu yagize ati:
“Umuntu wese umbwira ati ‘Mwami, Mwami’, si we uzinjira mu bwami bwo mu ijuru, keretse ukora ibyo Data wo mu ijuru ashaka. Benshi bazambaza kuri uwo munsi bati ‘Mwami, Mwami, ntitwahanuraga mu izina ryawe, ntitwirukanaga abadayimoni mu izina ryawe, ntitwakoraga ibitangaza byinshi mu izina ryawe?’ Ni bwo nzaberurira nti ‘Sinigeze kubamenya, nimumve imbere mwa nkozi z’ibibi mwe.”(Matayo7:21-23)
Kwita umuntu umukristo cyangwa ugize itorero ntibihagije. Imana ishaka biherekezwe n’imirimo- ibikorwa bisa nk’ibyo Kristo n’intumwa ze bakoraga, nibyo byemeza ko uri uwo mu muryango w’Imana.
Abantu benshi b’I Sarudi bari barapfuye mu mwuka, Kristo yagize ati:
“Jya uba maso ukomeze ibisigaye bigiye gupfa, kuko nabonye ko ari nta mirimo mwakoze itunganye rwose imbere y’Imana yanjye. Nuko ibuka ibyo wākiriye n’ibyo wumvise, ubyitondere kandi wihane. Ariko rero nutaba maso nzaza nk’umujura, nawe ntuzamenya igihe nzagutungurira.”(Ibyah3:2-3).
Yesu yabasabye kuba maso kuko batazi igihe azagarukira. ibi birerekanako abakristo b’I Sarudi bakwiye kwitegura kugaruka kwa Yesu.
Ubutumwa Yesu yahaye ab’iSarudi yavuze ko harimo amazina make y’ab’i Sarudi batanduje imyenda yabo, ko aribo bazagendana nawe bambaye imyenda yera kuko babikwiriye.’( umrngo4). Aba bantu bazambara imyenda yera kandi bari mu gitabo cy’ubugingo .“Unesha ni we uzambikwa imyenda yera, kandi sinzahanagura izina rye na hato mu gitabo cy’ubugingo, ahubwo nzatūrira izina rye imbere ya Data n’imbere y’abamarayika be.”(Ibyahish3:5)
Dore isomo tuhakura
“Ufite ugutwi niyumve ibyo Umwuka abwira amatorero.”(Ibyah3:6). Ese ni ubuhe butumwa Yesu yashakaga guha iri torero?
Isomo rikomeye ni uko Imana itemera ingirwa-bakristo, umuntu uvugako ari umukristo ariko agahakana inyigisho za Kristo n’izi ntumwa ze. Muri iyi minsi isi yuzuye abantu n’imiryango myinshi y’amatorero bavugako ari abakristo ariko atari bo. Ni gute bahuza kandi ibyo bemera bitandukanye? Mu rwandiko rwa Yuda hagira hati: “….. kugira ngo mushishikarire kurwanira ibyo kwizera abera bahawe rimwe, bakazageza iteka ryose.”(Yuda1:3)
Hari ikiranga Abakristo baturuka kuri Kristo bigishijwe n’ intumwa.bakomeza ukwizera Imana yahishuriye muri Kristo bikaba aribyo bibandaho ibihe byose. Yashakagako abakristo b’I Sarudi bagendera mu nzira ziboneye. Mu mateka y’itorero n’ihishurirwa ry’ubutumwa bwagenewe amatorero 7 birerekana ko bahinduye kandi bagahakana inyigisho z’ukuri za Kristo.
Intumwa Pawulo yagize iti: “kuko abumva gusa amategeko atari bo bakiranuka ku Mana, ahubwo abayumvira ni bo bazatsindishirizwa na yo.”(Abaroma2:13)
Yakobo nawe yagize ati: “Ariko rero mujye mukora iby’iryo jambo, atari ugupfa kuryumva gusa mwishuka.”(Yakobo1:22)
Mureke kuba nk’ab’I Sarudi bapfuye mu buryo bw’Umwuka, ahubwo muharanire kubaho uko Imana ibishaka.
Ismael @Agakiza.org


text:
Perezida Kagame na Mme Jeannette Kagame basangiye Noheli n’abana barenga 200
Perezida Kagame na Madame Jeannette Kagame basangiye ibirori bya Noheli n’abana barenga 200, igikorwa cyabaye no mu rwego rwo kwifatanya na bo muri izi mpera z’umwaka.
Abo bana baturutse mu turere twose tw’igihugu uko ari 30, bakiriwe mu busitani bwo mu biro bya Perezida mu “Urugwiro”, kuri iki Cyumweru tariki 3 Ukuboza 2017.
Madame Jeannette Kagame waje aherekeje Perezida Kagame, bafatanije mu kugenera abo impano no gusabana na bo.
Perezida Kagame yaboneyeho kubifuriza umwaka mwiza anabasaba kwitwara neza no gukurana uburere bukwiye kugira ngo bazavemo abantu bakorera igihugu,babe n’abayobozi beza b’ejo hazaza.
Yagize ati “Impamvu turi aha ni ukugira ngo tubifurize Noheli nziza n’umwaka mushya muhire. Turabifuriza gukura neza kugira ngo muzavemo abayobozi beza b’ejo hazaza. Kugira ngo igihugu kigire abayobozi beza bisaba ko kigira abantu bafite uburezi bwiza nk’ubwanyu.”
Yabibukije ko bashobora kuba icyo bifuza cyose mu minsi iri imbere, mu gihe bakoresheje impano bafite.
Uwase Claudine w’imyaka 11 waturutse mu Karere ka Rutsiro,yari inshuro ya mbere ageze muri Kigali. Yavuze ko guhura na Perezida imbonankubone byamwongereye imbaraga zo kwiga akazatsinda ibizami akazagera ku nzozi ze.
Ati “Umwaka utaha nzaba ndi mu wa gatandatu w’amashuri abanza, ibyo Perezida yambwiye nzabikurikiza kugira ngo ngere ku nzozi zanjye zo kuba umuganga.”
Madame Jeannette Kagame ategura icyo gikorwa buri mwaka, aho atumira abana bari hagati y’imyaka 7 na 12 kugira ngo basangire. Hatumirwa abana bo mu bice byose by’igihugu ndetse n’abana baturuka mu miryango ikennye cyane barahagararirwa.
Dore andi mafoto yaranze iki gikorwa
Amafoto: Plaisir Muzogeye
Ibitekerezo ( 3 )
Mbega byiza ,ineza yumuntu niyo imutera gukundwa nukuri. Imana ntikabagirwe Imirimo nurukundo Ugira mubyeyi mwiza ... we Love u.........
MANA yanjye dufitumubyeyi wimfura pe IMANA ijyimuturindira amanywa nijoro AMEN
Nshimye mbivanye ku mutima Umuyobozi wacu President Kagame iby’akora byinshi bifitanye isano nibyo Yesu Kristo Umucunguzi w’Isi. Erega nawe n’Umucunguzi w’ Abanyarwanda mu mbande zose z’isi. Imana imuhe Ishya n’Ihirwe mu buyobozi bwe.


text:
Inama ya Gen.Museveni na Gen.Kayumba Nyamwasa gutangiza intambara yo kwigarurira akarere kibiyaga bigari no gushinga ubutegetsi bwa “HIMA EMPIRE”
OCT 9, 2018 njyanwa mu iyerekwa mbona ingabo za Abega zishyirirwaho inzitizi zikomeye cyane zitabemerera kurwana urugamba ngo barutsinde.Kandi aho igihugu kigeze buri umwe agiye gukiza amagara ye,kuko ibyo gukomeza kulinda ubutegetsi bw’Umwakagara busa naho bamaze kubirambirwa uko niko Uhoraho Uwiteka Imana Nyiringabo abivuga.
Dore Uwiteka Imana Nyiringabo agiye kubamanuraho ibyago bikomeye cyane ku buryo batazashobora kwirinda ubwabo.Niba badashobora kwirinda bivuzeko nabandi baturage batashobora kubarinda usibye ko nta nabo barindaga uko niko Uhoraho Uwiteka Imana Nyiringabo abivuga.
Njyanwa mu iyerekwa mbona inyama mbisi(bisobanura ubugambanyi)baraziteka ariko uwazitekewe yanga kuzirya(Umuhanuzi)maze ijambo ry’Uhoraho Uwiteka Imana Nyirinngabo rinzaho rirambwira riti,mwana w’umuntu,dore abagambanyi baciriweho iteka kandi umugambi wabo uburijwemo n’Uhoraho Uwiteka Imana Nyiringabo uko niko Uhoraho Imana yabakiranutsi abivuga.
Njyanwa mu iyerekwa mbona umwuzukuru w’Umwami David ajya kwimikwa ngo abe Umwami wa gakondo ya bakiranutsi asimbure Umwami YUHI VI.Mbona ashorewe nibikomangoma bigiye kumwikira mu butayu bwa kure,maze ijambo ry’Uhoraho Nyiringabo rinzaho rirambwira riti,mwana w’umuntu,dore ibyo Uhoraho Uwiteka Nyiringabo yavuze kuri gakondo ya bakiranutsi birasohoye kandi bigiye gusohora vuba cyane uko niko Uwiteka Nyiringabo abivuga.
Njyanwa mu iyerekwa mbona Umuhanuzi Majeshi Leon Ainesha igihe cye cyo kujya muri America nkuko Uwiteka Imana Nyiringabo yabivuze kigeze.Ijambo ry’Uwiteka rinzaho rirambwira riti,mwana w’umuntu,ibyo Uhoraho yagusezeranije agiye kubisohoza byihuse cyane.
Dore ibisabwa byose byamaze ku kugera mu ntoki,none tangira witunganye kandi witegure, kuko umwanzi atagushobora kuko ulinzwe n’imbaraga zikomeye z’Uhoraho Uwiteka Imana Nyiringabo.Uzabanyura mu maso bakureba kandi icyo gihe bazaba batakigira ijambo kuko ari nta cyo bazashobora kugukoraho uko niko Uwiteka Nyiringabo abivuga.
Nerekwa umwuka w’Inzika y’Inzigo wimukira kumugabane w’UBURAYI mu gihugu cya France,maze ijambo ry’Uhoraho rirambwira riti,mwana w’umuntu,dore inzigo yakugenzeho cyane none yimukiye kumugabane w’UBURAYI kuko ibyo abega bibwiraga bibaye imfabusa kandi biburijwemo n’Uwiteka Imana Nyiringabo uko niko Uwiteka Nyiringabo abivuga.
Kandi kubera ubufatanye bwabo n’Abafaransa niyompamvu icyo gihugu gihawe ibihano bikomeye cyane bitashobora kwihanganirwa kuko barwanije ubwoko bw’Uhoraho Uwiteka Imana Nyiringabo niko Uwiteka abivuga.
Ijambo ry’Uhoraho Uwiteka Imana Nyiringabo rikomeza kunzaho cyane maze rirambwira riti,mwana w’umuntu,manuka ujye mu butayu bugufiya maze ufate rwa rukwavu(RABIT)wasizeyo uhambiriye,maze urujyane urutungire iwawe kuko igihe cyose uzajya urukenera kugirango rukubere umumaro uko niko Uhoraho Uwiteka Nyiringabo abivuga.
OCT 10, 2018 njyanwa mu iyerekwa mbona za magigiri z’abega n’Abasinga balimo gukoresha amayeri yose ashoboka ngo zirebe yuko zigera k’Umuhanuzi Ainesha,ariko ukuboko k’Uwiteka Uhoraho Nyiringabo,uca imanza zitabera arahagoboka ambera ubuhungiro uko niko Uwiteka Imana ya bakiranutsi abivuga.
Njyanwa mu iyerekwa mbona ingabo z’abega zihura nikibazo cy’ubukene bwinshi cyane,kugeza ubwo bagurishije za telephone zabo hamwe nibyombo byagisirikare bikora communication hagati yabo.
Maze mbona ko imiryango yabo abagore,abana,babo bose bafite ikibazo cy’imibereho ibintu birushaho gukomera cyane bituma ingabo zitakita ku kibazo cy’umutekano w’igihugu ahubwo batangira gushaka umutekano w’inda zabo nimiryango yabo uko niko Uhoraho Uwiteka Imana Nyiringabo abivuga.
Njyanwa mu iyerekwa mbona Rwara Rwumugara Rubundiye Mu Ishyamba,agorana inama n’umwana w’UMUSITA,balimo biga ukuntu batangiza intambara bagafata imbago za gakondo ya bakiranutsi zatwawe n’igihugu cy’Ubuperesi,NKORE,MASAKA,UBUFUBIRA,nahandi hose hashoboka,bavuga ko na DRCongo,KIVU yamajyaruguru na KIVU yamajyepfo,nabyo babyigarurira.
Numva bahamagara perezida Kabila bamwumvisha yuko adakwiye guha inzira Umwakagara,kandi ko bagiye kwigarurira izo ntara zahoze ari iza gakondo ya bakiranutsi uko niko Uwiteka abivuga.
Ijambo ry’Uhoraho Uwiteka Imana Nyiringabo rinzaho maze rirambwira riti,mwana w’umuntu,dire umwana w’UMUSITA yamaze kubona ko abanyaBUPERESI bamutahuye ko akomoka muri gakondo ya bakiranutsi,kandi akaba amaze kubona neza ko namahanga atakimushaka yamaze kumurambirwa cyane.
None bakoze inama bemeza ko imbago za gakondo zose zihawe Ubupresi(Uganda)bazisubiza kuri gakondo,ariko ngo ibyo bazabikora ari uko Rwara Rwumugara ahawe ubutegetsi.Kugirango bitazavugwa yuko ngo baje gutegekwa nabanyamahanga uko niko Uhoraho Nyiringabo abivuga.
Numva bavuga ko ngo bashaka aho bazahungishiriza imitungo yabo ntizafatwe namahanga ubwo bazaba bavuye kuvutegetsi,kandi ko Rwara Rwumugara namara gutegeka igihe cye,azahita ahereza umuhungu w’umwana w’UMUSITA Gen.KEINERUGABA MUHOZI.
Numva ndatangaye cyane uburyo abana b’abantu bajyaho bagapangira abandi bantu bo muri gakondo ya bakiranutsi,nkaho turi impumyi cyangwa tudafiteho umukiza wacu umucungizi.Ngo natwe Uhoraho adutoremo umucunguzi w’ubwoko bwe uko niko Uhoraho Nyiringabo abivuga.
Azarias Ruberwa na Moise Nyarugabo
Numva bavugana na bakongomani bo mu bwoko bw’Abatutsi biyita abanyamurenge, ko ngo bakwiye gukorera hamwe kandi bakazagabana ubutegetsi kuko buri bantu bazajya bategeka mu gace kabo,ariko umwanya w’umukuru w’igihugu bakawusimburanaho nkuko bisanzwe kandi ko ari nta muhutu uzabasha kubameneramo ngo bamuhe ubutegetsi usibyeko ngo bazabashyira mu butegetsi kugirango bazateza induru muri rubanda uko niko Uhoraho Uwiteka Nyiringabo abivuga.
Njyanwa mu iyerekwa mbona ubutaka bwa gakondo ya bakiranutsi bwarabembye busa nabo kandi bwaracikaguritsemo(gusadukamo kabiri)maze ijambo ry’Uwiteka rinzaho rirambwira riti,mwana w’umuntu,ubutaka bwa gakondo ya bakiranutsi bwaravumwe kubera amaraso yinzira karengane yahamenetse menshi cyane.
Ndetse no mu gihugu cy’Ubuperesi naho nuko,nuko rero ubutaka buciriweho iteka ntabwo buzongera kwera kuzageza igihe buzavumurirwa n’Umuhanuzi w’Uwiteka Imana Nyiringabo uko niko Uhoraho Nyiringabo abitegetse.
Ijambo ry’Uwiteka Imana Nyiringabo rikomeza kunzaho cyane,maze rirambwira riti,mwana w’umuntu,dore RNC ntaho itandukaniye na FPR,kuko bose bashingiye ku kinyoma kandi bakora ibinyuranye nijambo ry’Uhoraho ndetse n’imigambi ye.
Nuko reri ubacireho iteka kugirango iyo migambi yabo itazasohoza mu mahoro,ahubwo iy’Uhoraho Uwiteka Nyiringabo abe ariyo izasohoza nkuko Uwiteka ayabize!Nuko nitegereza mu gitabo cy’ubutabera bw’Uhoraho mbaha Nº2001/0010/0018,naho imigambi y’UMUSITA nayo ihabwa Nº2002/0010/0018 mu gitabo cya mategeko mpanabyaha yo mu ijuru uko niko Uwiteka Nyiringabo abitegetse.
Nerekwa na magigiri zategeye Umuhanuzi ku biro bitanga urupaparo rw’inzira bita passport,maze bategerereza aho ngo kuko imandwa zari zababwiye ko ngo ndibujye gusaba passport.Barategereza baraheba!Ijambo ry’Uhoraho rirambwira riti,mwana w’umuntu,ubihorere bakomeze baruhe kuzageza igihe bazakuvaho gahunda zawe uzazikomeza hanyuma kandi zizatungana nkuko Uwiteka yabivuze uko niko Uhoraho Nyiringabo abivuga.
Nerekwa magigiri Rucamihigo Mark ahangayitse cyane,yabize ibyuya ku kabuno,kubera ko intonorano zabandi bamuhaye ngo agurishe igihanga cy’Umuhanuzi zitabyaye umusaruro uko niko Uwiteka Nyiringabo abivuga.
Ijambo ry’Uhoraho Uwiteka Imana Nyiringabo rinzaho rirambwira riti,mwana w’umuntu,dore Umwakagara abagore bose ahaye umwanya muri leta abanza kuryamana nabo.Ariko Uwiteka yishimira umugore umwe wamunaniye yanga kuryamana nawe ahita amwirukana kumulimo uwo mugore yabaye intwari cyane imbere y’Uhoraho Uwiteka Imana Nyiringabo uko niko Uwiteka avuga.
Njyanwa mu iyerekwa mbona umwana w’umukobwa ufite imyaka ibiri atwite inda nini isa nigiye kuvuka.Ijambo ry’Uhoraho rinzaho rirambwira riti,mwana w’umuntu,dore isezerano ry’Uhoraho rigiye gusohoza umugambi wayo,kandi ibyo ibyo Rwara Rwumugara byose alimo ntabwo bizamuhira uko niko Uhoraho Uwiteka Nyiringabo abivuga.
Njyanwa mu iyerekwa mbona ingabo za abega zinjizwa mu butayu bugufiya,mbona zizamuka umusozi zinanirwa kuwuzamuka zinanirwa no kuwumanuka ngo zitinya shebuja Umwakagara uko niko Uhoraho Uwitekaa Nyiringabo abivuga.
Ijambo ry’Uwiteka Imana Nyiringabo rinzaho cyane maze rirambwira riti,mwana w’umuntu,dore ubugambanyi bw’uyu munsi bwaciriweho iteka nijambo ry’Uhoraho Uwiteka Imana Nyiringabo abivuga.
Nerekwa ururabo rwiza cyane ndufashe mu ntoki ndushyiriye umukunzi wanjye(NYAMPINGA)maze ijambo ry’Uhoraho rinzaho rirambwira riti,mwana w’umuntu,dore “NYAMPINGA”araje kandi vuba cyane ukomeze umutegereze kandi wiringire Uwiteka Imana Nyiringabo uko niko Uhoraho abivuga.
nccleon@gmail.com


text:
Cyrwa 2013: Chance Tubane
Nyuma yo kubona uko u Rwanda ruha urubyiruko uburyo bwo kwiteza imbere yahisemo kuva mu mahanga ataha mu rwamubyaye. Yashyizeho ishakiro ryo kuri murandasi, tohoza.com, ubu ikaba isurwa n’abantu bari hagati ya 5000 na 6000 buri munsi bashakisha akazi, amazu cyangwa kwamamaza.
Akunda guhugura no kongerera ubumenyi abana b’abakobwa n’abategarugori. Afatanyije n’abandi yateguye icyumweru cyo guhugura no kongerera ubushobozi abari n’abategarugori aho hagiye hakorwa ibikorwa bitandukanye.
Kuba yarashyizeho ahantu kuri murandasi hashobora gushakishirizwa akazi ndetse hakanafasha abari n’abategarugori niyo mpamvu Imbuto Foundation yahaye Chance Tubane igihembo cya CYRWA 2013.


text:
Hari icyo waba uzi ku nkomoko y’ibitabo byahishwe? (Apocryphes)
Mbere yo kuvuga kuri ibi bitabo turabanza gusobanura icyo iri jambo “Apocryphe“ rivuga. Iri jambo riri mu rurimi rw’ikigiriki APOKRUPHA risobanura“ibintu bihishwe cg bitazwi“, iri zina rero ryahawe ibitabo biboneka mu Isezerano rya Kera ariko bikaba byarashidikanijweho ko bitabonekamo impumeko y’Imana kubabyanditse.
Ibi bitabo ntibiboneka muri Bibiliya y’Abaheburayo. Mu kinyejana cya kabiri (MK) habayeho gahunda yo guhindura Bibiliya y’Abaheburayo mu rurimi rw’Ikigiriki ku Bayuda babaga hanze ya Palestina. Abo Bayuda bo bavugaga ururimi rw’Ikigiriki arirwo rurimi rw’amahanga bari baratataniyemo nyuma y’aho Yerusalemu isenyewe mu mwaka wa 587 MK.
Ubwo nibwo bongeyeho ibindi bitabo bitaboneka muri Bibiliya y’Abaheburayo. Icyo gikorwa cyo kwandika Bibiliya mu rurimi rw’Ikigiriki cyabereye ahitwa Alekisandiriya (Alexandrie) mu gihugu cya Misiri(Egypte) aha habonekaga Abayuda benshi ba Kigiriki. Iyo Bibiliya bayita mu gifaransa”Version SEPTANTE”(LXX) maze iza gushyirwa mu rurimi rw’Ikiratini ariyo bitaga“VULGATE“ yakoreshejwe cyane na Kiliziya Gatorika.
Ibyo bitabo byahishwe (Apocryphes) byaje gushyirwa muri Bibiliya zimwe na zimwe twavuga ko byakozwe n’abagabo 70 b’Abayuda bishyize hamwe, bari mu bihugu by’abanyamahanga (by’Abagiriki), bahindura Bibiliya mu rurimi rw’ikigiriki kugira ngo n’abana babo bari bavukiyeyo ariko batari bazi Igiheburayo, babashe kujya basobanukirwa n’Ibyanditswe, Imana ya basogokuruza babo nk’uko byanditswe. Maze baboneraho no kongera muri Bibiliya n’ibindi bitabo byandikiwe mu gihugu cy’ubusuhuke. Ibyo bitabo byanditswe na bene wabo
Ahagana mu myaka ya 90 (N.K) nibwo Abayahudi bateraniye iwabo ahitwa: JAMNIA muri Palesitina, bakoze umurimo wo gukora ibyo bise CANON bishaka kuvuga uburyo bagenzuye ibyanditswe, kugira ngo barebe ibitabo by’ukuri bibonekamo impumeko y’Imana (ibitabo bibonekamo amagambo y’Imana bemera) baje gusanga ibyo bitabo bidakwiye kujya muri Bibiliya nk’ibyahumetswe n’Imana kubera izi mpamvu:
1) Inama yayoboraga isinagogi ya Kiyuda, ntiyigeze ibyemera nk’ibyahumetswe n’Imana.
2) Bamwe mu banditsi babyo bahakana ko bitahumetswe n’Imana nk’uko biboneka (1Makabe 4:16; 2 Makabe2:23; 15:58; 1Makabe 9: 27. mu gihe cya MAKABE Imana ntiyari ikivugana n’Abisiraheli.
3) Muri ibi bitabo nta Mwuka w’ubuhanuzi ubibonekamo kandi inyigisho y’imyizerere ibibonekamo zitandukanye n’iziboneka muri Bibiliya y’Igiheburayo kimwe n’iziboneka mu Isezerano Rishya.


text:
Baden Powell yaravuze ati : “Ubuskuti bwinjiza urubyiruko mu dutsiko twa kivandimwe, aho ubusanzwe muri kamere yabo bisanga kugira ngo bakine, cyangwa bakubagane cyangwa se kugira ngo bazerere.
Umugambi wo gukorera mu matsinda mato ni ukugira ngo buri wese ahabwe inshingano by’ukuri mu kigero yaba arimo cyose, hagamijwe kurera imyitwarire ye.
Itorero ni ishuri ry’imyitwarire kuri buri muntu. Umutware w’itorero rimuha auburyo bwo kumenya kurangiza inshingano ze nk’umuyobozi. Abaskuti ribatoza gushyira imbere inyungu za rusange kurusha inyungu za buri wese ku giti cye, kandi zikanabafasha gushyira mu bikorwa umuco mwiza wo kwigomwa no kwiyumanganya, byo biranga umutima wo gukorera hamwe ushingiye ku gufatanya no kugirana ubucuti.”
Itorero ni itsinda remezo ry’ubuskuti. Hatabayeho itorero, nta mutwe w’abaskuti wabaho.
“Ubuzima bwa giskuti ugereranyije ni bugufi ku musore, kandi ni ngombwa ko buri gisekuru cy’abaskuti kubona byibura igiterane cy’urubyiruko, kuko ibyo bituma umusore yiyumvisha koko ko ari mu muryango mugari w’abavandimwe […].” (Baden Powell)
Byanditswe : tariki ya 30 Kanama 2017 saa 11:52:33, ubu
, : 294
Uwabitangaje : Robert Makuta


text:
Mu nama yahuje abikorera n’inzego z’ubuyobozi kugera ku rwego rw’Intara, abacuruzi b’i Muhanga bavuze ko ikibashishikaje ari ukongera ibikorwa by’ishoramari bituma uyu mugi urushaho guhinduka uw’ubucuruzi ugakomeza kunganira Kigali.
Umugi wa Muhanga uri kuri 50Km uvuye i Kigali ubu uranyuramo imihanda igendwa cyane igana mu majyepfo n’iburengerazuba bw’igihugu.
Byatumye Muhanga iba umwe mu migi iri guturwa cyane no kuzamuka mu bikorwa remezo.
Abikorera bari mu biganiro byo kureba uko bakongera ibikorwa remezo no kubaka ububiko (Stock) buhagije kandi buciriritse bushobora no gufasha abavuye mu murwa mukuru w’igihugu kuko ngo atari kure ya Kigali.
Kimonyo Juvénal Perezida w’urugaga rw’abikorera mu Karere ka Muhanga ati “Kuba turi gufatanya kubaka isoko rinini, ni ikimenyetso kerekana ko dushobora kwihutisha n’ibindi bikorwa biri ku rwego rwo hejuru.”
Umuyobozi w’Akarere ka Muhanga Uwamariya Béatrice avuga ko hari inama batangiye gukorana n’abikorera bifuza ko bashora imari mu kubaka amahoteli no kuzamura ibikorwa by’ubukerarugendo.
Guverineri w’Intara y’Amajyepfo, Mureshyankwano Marie Rose avuga ko hari itandukaniro riri hagati y’abacuruzi bo mu Karere ka Muhanga n’ab’ahandi kubera ko ngo bari kugaragaza ubufatanye mu kuzamura umugi kugira ngo ugume ku mwanya wa kabiri mu yunganira Kigali.
Umugi wa Muhanga wigeze gukomera mu buryo bw’ubucuruzi kuko abacuruzi benshi bo mu majyepfo bazaga kuharangurira ibicuruzwa, icyo gihe habaga n’abarabu bahakoreraga ubucuruzi.
MUHIZI ELISEE
UMUSEKE.RW/Muhanga


text:
Kuri uyu wa Kane tariki 01 Gashyantare 2018, Perezida wa Repubulika y’u Rwanda, Paul Kagame, yifatanyije n’abanyarwanda mu muhango wo kwibuka no guha icyubahiro ku nshuro ya 24 intwari z’u Rwanda
Buri mwaka, ku ya 1 Gashyantare u Rwanda rwizihiza Umunsi Mukuru w’Intwari. Uyu mwaka, uyu munsi urizihizwa ku nsanganyamatsiko igira iti: "Dukomeze Ubutwari, Twubake u Rwanda twifuza."
Umuhango wabimburiwe no gushyira indabo ku kimenyetso cy’ubutwari kiri ku gicumbi cy’intwari i Remera mu karere ka Gasabo, Umujyi wa Kigali.
Nyuma yo gushyira indabo kuri iki kimenyetso cy’ubutwari hakurikiyeho umuhango wo kunamira no kwibuka intwari z’u Rwanda.
Uyu muhango kandi wari witabiriwe n’abayobozi bakuru b’igihugu barimo Perezida wa Sena, Umutwe w’Abadepite, Umuyobozi mukuru w’urukiko rw’Ikirenga n’abandi bayobozi bahagarariye ibihugu byabo mu Rwanda.
AMAFOTO:Village Urugwiro


text:
ariko uwo musaza muvuze ngo yabonanye nabakobwe yatandukanye nabo bakiri bato ubona ko bashaje nkawe ubwo yabasize bafite imyaka 20 gusa nimba kandi bari bafite iyo myaka ntabwo bari bakiri bato.
Ubwose barizwaga niki?boshye abapfushije?baragaswi
wasanga nanjye abanjye twatandukanye muri genocide ntazi niba baraphuye cg bakiriho wenda twongeye tukabonana , ubu se koko byashoboka ? ubuse babaye bakiriho baba barihe?
Yooo. Iyi nkuru irashimishije. Aya mafoto atumye ndushaho gutekereza uko umuzuko w’ abacu twakundaga bapfuye uzaba umeze mu gihe kiri imbere. Rwose tuzarira amarira y’ibyishimo( Yohana 5:28,29; Ibyakozwe 24:15). Ayo masezerano ari hafi gusohora mu gihe cya vuba.
byaribyishimogusac!?


text:
Yanditswe na Gaston NIREMBERE
Abaturage bakoze imirimo y’ubwubatsi ku kigo nderabuzima cya Nasho giherereye mu muremge wa Mpanga, akarere ka Kirehe, baravuga ko hashize imyaka irenga ibiri bishyuza amafaranga bakoreye kugeza ubu bakaba batarayahabwa .
Mu mwaka wa 2013 ngo nibwo aba baturage batangiye imirimo y;ubwubatsi ku kigo nderabuzima cya Nasho bakaba barakoreshwaga na Rwiyemezamirimo witwa Nkusi Jean Pierre wari waratsindiye isoko ryo kubaka icyo kigo nderabuzima . Nyuma yo gusoza imirimo bakoraga ,aba baturage baravuga ko batishyuwe amafaranga yabo , bakwishyuza rwiyemezamirimo wabakoresheje akababwira ko nawe akarere kataramwishyura ; aba baturage batangiye kujya kubaza ikibazo cyabo ku karere maze bakababwira ko kiri hafi gukemuka bagategereza bagaheba ndetse ngo bigera n’aho ikibazo cyabo bakigeza ku rwego rw’intara ariko ngo kugeza ubu ntibarishyurwa
Rwiyemezamirimo Nkusi jean Pierre yemeje ko aba baturage batarishyurwa koko ariko ngo byatewe n’amananiza yagiye ashyirwaho n’abatekinisiye b’akarere Gusa ngo ategereje imyanzuro y’inama izaba muri iki cyumweru yiga kuri iki kibazo hanyuma byananirana ngo agakomeza inzira y’ubutabera kuko nawe asaba kurenganurwa maze akishyurwa kugira ngo nawe yishyure abaturage .
Umunyamabanga nshingwabikorwa w’intara y’uburasirazuba Habimana Kizito yavuze ko ko iki kibazo cyo kuba aba baturage barakoze ntibishyurwe babimenye gusa ngo byatewe n’ubwumvikane buke bwabaye hagati y’akarere ka Kirehe na Rwiyemezamirimo wari wahawe iryo soko ryo kubaka icyo kigo nderabuzima cya Nasho Gusa ngo iki kibazo barimo kugikurikirana ku buryo bitarenze ibyumweru bitatu kizaba cyakemutse .
Kutubahiriza amasezerano hagati y’abatanga amasoko na ba rwiyemezamirimo baba bayatsindiye , bikunze kumvikana hirya no hino bityo ugasanga habayeho gutinda kwishyurwa kw’abaturage bahawe imirimo. Benshi basaba ko Kugira ngo ibi bicike burundu hakagombye kubaho imikoranire myiza kandi inoze hagati y’abatanga amasoko na ba rwiyemezamirimo.


text:
Cogebanque izashyigikira imishinga y’indashyikirwa izatangwa n’abakobwa bari guhatanira ikamba rya Miss Rwanda 2018
Umuyobozi Mukuru wa Cogebanque, Cherno Gaye, yabwiye abakobwa bahatanira ikamba rya Miss Rwanda ko nubwo itanga igihembo gikuru kuwaryegukanye, n’undi mu bakobwa 20 ufite umushinga mwiza uzamuteza imbere ugateza imbere n’igihugu Cogebanque izamushyigikira akabasha kuwushyira mu bikorwa.
Yabivuze ku mugoroba wo kuri uyu wa mbere tariki ya 19 Gashyantare 2018, mu gikorwa Ngarukamwaka abahatanira ikamba rya Miss Rwanda bakora, cyo gusura icyicaro cya Cogebaque itera inkunga iri rushanwa ndetse bakanasobanurirwa ibijyanye na serivise iyi banki itanga.
Cogebanque ikaba yabatembereje mu cyicaro cyayo gishya giherereye mu Mujyi wa Kigali, aharebana n’ahahoze icyicaro cya Radio Rwanda.
Cherno Gaye aganiriza aba ba Nyampinga yabashimiye ku mbaraga n’ubwitange bagaragaje basura icyicaro gishya cya Cogebanque, anabakangurira kurushaho kwigirira icyizere, ngo kuko aho bageze hakomeye Atari aha buri wese kuba mu bantu 20 bahatanira ikamba nk’iryo bari guhatanira.
Ati” Mukwiye gushimirwa ku bikorwa mwakoze byatumye mugera kuri uru rwego, n’ubwo ikamba rizatwarwa n’umwe muri mwe, na mwe mwese muri abo gushimwa.”
Mujyambere Louis De Montfort ushinzwe Ubucuruzi muri iyi banki, yunze mu ry’umuyobozi mukuru wa Cogebanque avuga ko ishyigikiye iterambere ry’aba bakobwa ndetse yifuza gukorana nabo no mu bihe biri imbere.
Ati " Nyuma y’umwiherero twizeye ko namwe muzafungura konti zanyu muri Cogebanque, ntabwo ari Nyampinga w’u Rwanda wenyine bihariwe namwe muhawe ikaze."
Nyuma yo gusura icyicaro cya Cogebanque aba bakobwa uko ari 20, basobanuriwe serivisi zitandukanye za Cogebanque zirimo cyane cyanen imikorere y’ikarita ya "Mastercard Prepaid ".
Master Card Prepaid ikaba ihabwa buri wese uyifuza yaba ari umukiliya wa Cogebanque cyangwa atari we, ikamufasha kubona serivise zitandukanye hirya no hino ku isi zaba izo kugura ibintu, bitamusabye kugendana amafaranga.


text:
Gushaka amafaranga, gutwita imburagihe no gukoreshwa imirimo ivunanye ni ibintu bikomeye bituma abana bata ishuri mu karere ka Nyabihu, ariko kandi ako karere ntikagaragaza umuti urambye wo gukemura burundu icyo kibazo. Abana 530 bataye ishuri nta n’icyizere cyo gusubirayo.
Iyo usuye akarere ka Nyabihu, ubona abakobwa bakiri bato bakora ubucuruzi buciritse aho batuye mu midugudu. Iyo muganiriye ntibatinya kukubwira ko bataye ishuri bagashaka abagabo, ndetse bakaba baramaze kubyara, nta n’agatima ko gusubira mu ishuri.
Mu kagari ka Rega, Umurenge wa Jenda, honyine hagaragaye abana 12 bataye ishuri umwaka ushize wa 2016, mu rwunge rw’amashuri rwa Rega, nk’uko bivugwa n’ubuyobozi bw’ako kagari. Abo bana barimo abakobwa bari munsi y’imyaka cumi n’umunani, muri bo barindwi batwaye inda ariko n’abandi barashatse.
Aline Mukandayisenga, ni umugore w’imyaka 22 kandi abyaye kabiri. Yashatse afite imyaka 18 avuye mu ishuri. Atuye mu kagari ka Rega, adoda inkweto agacuruza n’utuntu ducirirtse. Avuga ko gushaka umugabo yabitewe no kubura amafaranga y’ishuri bitewe n’ubukene bw’ababyeyi.
Agira ati “Nabanaga na Mama ariko nta bushobozi yari afite bwo kundihira ishuri, anyohereza kwa marume na we yanga kunyishurira, mpitamo kuva mu ishuri nisangira umusore twakundanaga. Nigaga mu mwaka wa gatatu w’amashuri yisumbuye.”
Mu murenge wa Rambura, Akagari ka Nyundo, Umudugudu wa Gasiza, ho usanga abana nato mu nganzo y’ibumba no mu birombe babumbiramo amatafari. Ababyeyi b’abo bana ntibihanganira kubakorera ibumba ryakwikorerwa n’umuntu mukuru.
Ababyeyi b’abo bana batemeye kugirana ikiganiro kirambuye n’Ikinyamakuru Panorama, batubwiye ko abo bana iyo bavuye ku ishuri bagomba kuza gukora kugira ngo babone amafaranga, bakavuga ko abato barimo bo baba bakurikiye abandi. Nta soni nta n’ikimwaro kuko bavuga ko umwana agombye kumenyerezwa gukora, ibintu bavuga bisekera.
Abandi bo nko mu murenge wa Jenda, ababyeyi ntibatinya guhingisha abana bari mu myaka umunani, kuko twasanze hari n’uwiga mu mwaka wa kabiri w’amashuri abanza, ababyeyi bavuga ko agomba kujya ku ishuri amaze kubafasha gukura ibijumba.
Umuyobozi w’Akarere ka Nyabihu, Uwanzwenuwe Theoneste, mu kiganiro n’itangazamakuru ku wa 30 Kamena 2017, yatangaje ko abana koko bava mu ishuri kubera impamvu zinyuranye, ariko bakora ubukangurambaga kugira ngo basubiremo n’ubwo nta ngamba zirambye zigaragazwa.
Agira ati “Koko hari abana bata ishuri, dukora ibishoboka byose ngo basubiremo dufatanyije n’ababyeyi babo. Dukora ubukangurambaga. Ibintu bikunze gutuma bata ishuri harimo gushaka gukorera amafaranga ariko nanone hari ababyeyi babigiramo uruhare, abakobwa batwara inda zitateganyijwe n’abishyingira ndetse n’ababyeyi bakoresha abana babo imirimo ivunanye.”
Uyu muyobozi akomeza atangaza ko bakomeje gukora ubukangurambaga ariko abana bagera kuri 530 batarabasha gusubira mu ishuri.
Kugeza ubu imibare y’akarere igaragaza ko abana bataye ishuri barimo 415 bigaga mu mashuri abanza na 115 bo mu mashuri yisumbuye.
Muri rusange abana bata ishuri mu karere ka Nyabihu bangana na 5% mu mashuri abanza na 3% mu mashuri yisumbuye nk’uko byagaragajwe n’Ikigo cy’igihugu cy’ibarurishamibare ariko akarere kavuga ko iyo mibare yagabanyutse nk’uko bigaragazwa n’imibare yatanzwe hejuru.
Imbogamizi igaragara akarere kavuga ni uko ababyeyi bataragera ku rwego rwiza rw’imyumvire ku buryo bahita basubiza abo bana mu ishuri ariko ubukangurambaga bugomba gukomeza.
Nk’uko bigaragazwa na Minisiteri y’uburezi muri raporo y’umwaka wa 2016 ndetse no mu gitabo nkusanyamibare cy’umwaka cy’ikigo cy’igihugu cy’ibarurishamibare 2016, mu mwaka wa 2015 abana bataye ishuri mu karere ka Nyabihu banagana na 9.4% mu gihe ku rwego rw’igihugu abataye ishuri muri uwo mwaka bangana na 6.5%.
Muri aka karere kandi mu mashuri yisumbuye mu cyiciro rusange, abataye ishuri bangana na 12.9% mu gihe ku rwego rw’igihugu bangana na 2.5%, na ho mu cyiciro gikuru gisoza amashuri yisumbuye bo umubare warazamutse cyane bangana na 10.7%.
Rene Anthere


text:
Iyo ushaka kugitegura urabanza ugasekura imyumbati nyuma ukayungurura ariko ahari ibyuma bisya biraborohera kuko iyo myumbati isheshwa mu cyuma. Gufata ya fu ukayitoba mu mazi nyuma ugacanira bikabira. Gushyiramo isukari. Ushobora no gutoba ya fu mu mazi make noneho ugasukamo inshyushyu ugacanira yabira ukabona gusukamo isukari. Ushobora no kuyitoba mu mutobe w’ibitoki, inanasi n’amatunda afunguye ugacanira byabira ukavanaho icyo gihe nta sukari ijyamo kuko imitobe iba yihagije.
Ku bana, kugira ngo ucyongeremo ibitunga umubiri byinshi, gihiye ushobora gufata igi ukarimena, ukarikoroga, ukarivanga n’igikoma watetse, ugaha umwa.
Uko gikoma cy’imyumbati gitegurwa
Subscribe to: Post Comments (Atom)


text:
Mu mwaka wa 2011 nibwo ‘Entreprise UPC’, ihagarariwe na rwiyemezamirimo Abizeyimana Élysée yatsindiye isoko ryo kubaka iki kigo nderabuzima. Nubwo imirimo yo kucyubaka yarangiye mu mwaka wa 2012, hari abaturage bagera kuri 40 bavuga ko batishyuwe amafaranga yose bakoreye.
Nk’uko bamwe muri aba baturage baganiriye na TV1 babivuga ngo iki kibazo bakigejeje ku nzego zitandukanye, ariko bategereje ko bishyurwa baraheba.
Hari uwagize ati“Imirimo yo kubaka irangiye rwiyemezamirimo yaduhaye amafaranga make andi ayadusigaramo atubwira ko azayatwishyura, none twaheze mu gihirahiro.”
Mu kiganiro yagiranye na IGIHE, Umunyamabanga Nshingwabikorwa w’Umurenge wa Mwendo, Ntivuguruzwa Emmanuel, yavuze ko ikibazo cy’aba baturage akizi kandi ko bari kugikurikirana.
Yagize ati “Hari abaturage bakoraga nka nyakabyizi, batugejejeho ikibazo cy’uko hari amafaranga yabasigayemo. Twasanze abarimo amafaranga agera muri miliyoni ebyiri n’ibihumbi 415. Ikibazo twakigejeje ku karere twizeye ko kizabonerwa igisubizo.”
Ntivuguruzwa avuga ko rwiyemezamirimo yishyuwe amafaranga yose ajyanye n’imirimo yari yakoze.
Ati “Amafaranga yose yarayishyuwe ahubwo we yabuze ubunyangamugayo ngo yishyure abaturage […] kuba yarishyuwe amafaranga yose atarishyura abaturage navuga ko ari ikosa ryabayeho, ariko njye nari ntaragera muri uyu murenge.”
Rwiyemezamirimo Abizeyimana Élysée yabwiye IGIHE ko nta muturage numwe abereyemo ideni.
Yagize ati “Ibyo bintu sinzi aho biri guturuka ni ibihimbano ababiri inyuma sinzi icyo bagamije. Imyaka itandatu yose ishize kuki batari barigeze bavuga ko mbarimo amafaranga?”.
“Kiriya kigo nderabuzima cyubatse hafi y’ibiro by’umurenge hari na Sacco twahemberagaho abaturage. Ubwo imirimo yari irangiye babajijwe n’ubuyobozi niba hari umwenda tubabereyemo bose bati ntawo nuko akarere kabona kutwishyura amafaranga yari asigaye.”
Nk’uko yakomeje abivuga ngo abaturage bamaze kwemeza ko nta deni abasigayemo, ubuyobozi bw’aho iki kigo nderabuzima cyubatse bwamwandikiye ibaruwa ikubiyemo ko nta deni abereyemo uwo ariwe wese. Abifashijwemo n’umunyamategeko wa ‘Entreprise UPC’ bakaba biteguye kugirana ibiganiro n’Akarere ka Ruhango kugira ngo barebe uko iki kibazo cyakemuka.


text:
Amasomo twakura ku nzozi za Yozefu wagurishijwe na bene se
Buri ngorane cyangwa ibihe bitandukanye bigaragara muri bibiliya biduha amasomo yo kwigiraho kandi tukayakoresha muri uru rugendo rw’ubuzima rugana Imana. Bimwe ni ibyabaye kuri Yozefu, umuhungu wa Yakobo yakundaga cyane kurusha bene se(Itangiriro37:3). Uretse kuba yari yaramudodeshereje ikanzu nziza y’amabara menshi, Yozefu yarose inzozi zasohoreye kuri bene se bamwangaga.
“Yozefu arota inzozi azirotorera bene se, barushaho kumwanga. Arababwira ati “Ndabinginze nimwumve inzozi narose: ngo twahambiraga imiba mu murima, umuba wanjye urahagarara urema, iyanyu miba ikikiza uwanjye, iwikubita imbere.”
Bene se baramubaza bati “Ni ukuri wowe uzaba umwami wacu? Ni ukuri wowe uzadutwara?” Izo nzozi ze n’ayo magambo ye bituma barushaho kumwanga.
Yongera kurota izindi nzozi, azirotorera bene se ati “Nongeye kurota izindi nzozi: ngo izuba n’ukwezi n’inyenyeri cumi n’imwe binyikubise imbere.” Azirotorera se na bene se, se aramucyaha aramubaza ati “Izo nzozi ni nzozi ki? Ni ukuri jye na nyoko na bene so tuzaza twikubite hasi imbere yawe?” Bene se bamugirira ishyari, ariko se ajya yibuka ayo magambo. »( Itangiriro 37:5-11)
Ibi ni ibintu 3 twakwigira ku nzozi za Yozefu:
1.Igihe Imana iguhaye kurota, biba ari ukuri kuzasohora
Yozefu yarose inzozi zikomeye bivuzeko yari gukomera akarusha na se umubyara. Tuziko Imana ariyo yahaye Yozefu kurota izo nzozi nk’uko byasohoye mu mibereho ye , maze aba umuntu wabaye uwa kabiri ukomeye mu gihugu cya Egiputa. Mu gihe mbere yari umwana muto wasuzugurwaga na bene se.
Inzozi ziturutse ku Mana ziba ari ukuri kandi iyo igihe kigeze zirasohora.
2.Abantu bamwe bashobora kutishimira icyo Imana yaguteguriye
Bene se wa Yozefu bamwanze kurushaho ubwo yabarotoreraga inzozi ze kuko zari zidasanzwe maze bamugirira ishyari, bamugura n’Abanyegiputa.
Igihe tubonye inzozi, icyerekezo cyangwa ibyo tuzageraho bivuye ku Mana, abantu bamwe ntibazabyishimira. Bazaba abantu bahora bakurwanya batifuza ko watera imbere ariko Imana niyo iba igufiteho ijambo rya nyuma.
3.Imana izasohoza umugambi wayo ku gihe cyagenwe
Yozefu yari akiri umwana igihe yarotaga kandi turabizi neza byari kuzafata igihe ngo inzozi ze zibe impamo.Yari afitevimyaka 17 igihe yarotaga kandi mu myaka 30 nibwo zasohoye igihe yakoreraga Farawo( Itangiriro 41:46)
Igihe Imana iduhaye inzozi, umugambi wayo ntuzareka kugera ku ntego kandi izasohoza ibyo yavuze kuri wowe igihe kigeze.
Sophie @agakiza.org


text:
Uwo mushinga watangiye ku itariiki ya 08 Ukuboza 2017, biteganyijwe ko uzamara imyaka itanu.
Ugamije kugabanya umubare w’abafite ubumuga kuko byagaragaye ko hari abashobora gufashwa bakiri batoya, bagakira, batarinze kwivuza ari bakuru ngo binabatware amafaranga menshi.
Muri uwo mushinga, abakozi ba HVP Gatagara bazajya bajya mu baturage babasuzume harebwa ubumuga bafite banabarangire aho bagana kugira ngo bafashwe; nkuko Frère Placide ukorera muri HVP Gatagara abisobanura.
Agira ati “Tuzanatanga amahugurwa (agamije kumenya) uko abafite ubumuga baba bameze, kugira ngo bajye bamenya kubatandukanya n’abatabufite, bityo bavuzwe kare.”
Pascal Kayishema ushinzwe umushinga w’ubufatanye na serivise z’abafite ubumuga muri Handicap International ahamya ko uvukanye ubumuga yitaweho hakiri kare akira.
Agira ati “Hari ubumuga buvukanwa, ku buryo ababuvukanye bafashijwe bakiri batoya bakira, ntibazabarirwe mu mubare w’abafite ubumuga. Hari n’ubuterwa n’indwara, ababufite bafashwa batararengerana bagakira.”
Akomeza atanga urugero rw’abana bavukana uturenge tuberamye bita indosho, n’abavukana ubumuga bw’umunwa bita ibibari, bavurwa bakiri batoya bagakira neza.
Ati “Hari n’abana bavuka babura ibice bimwe na bimwe by’umubiri, urugero nk’amaguru agarukira mu mavi. Umwana umurekeye mu rugo ntazabasha kugenda nta n’ubwo aziga, nyamara kwa muganga bamufashije byamurinda ipfunwe yari kuzaterwa n’ubwo bumuga.”
Akomeza ko ubushakashatsi bwakozwe n’ishami ry’umuryango w’abibumbye ryita ku buzima (OMS) mu mwaka wa 2014, bwagaragaje ko ku isi hose abafite ubumuga babarirwa mu 15% kandi ko 80% muri bo bari abo mu bihugu bikiri mu nzira y’amajyambere.
Imwe mu mpamvu yo kuba abafite ubumuga mu bihugu byateye imbere ari bakeya ngo ni uko ubuvuzi bwaho teye imbere.
Mu Rwanda, ibarura ryo mu mwakwa wa 2012 ryagaragaje ko habarirwaga abafite ubumuga 446.453 barengeje imyaka itanu. Muri bo 3% bafite ubumuga bw’ingingo, kandi 50% muri bo babukomora ku ndwara.
Ibitekerezo ( 1 )
Nibyo koko nange nari mfite ubu bumuga kandi koko naravujwe ndakira. Ahubwo ababyeyi bakwiy gushishikarizwa kugerageza kuvuza abana Babo hakiri kare.murakoze


text:
Igihe cyose uha akanya uwo mwashakanye akakwisanzuraho, biba byiza mu mubano wanyu mwembi, ndetse bikanabagurira umurongo wanyu mwiza w’urukundo.
Dore ibintu bitanu ukwiye kubahiriza igihe urarana n’umugore wawe.
1. Isuku ku mubiri
Ubwanwa ni kimwe mu bintu wakwirinda, igihe bumaze igihe kirekire butogoshwa bujomba uwo muryamanye, bikaba byamutera kutakwisanzuraho neza kimwe no kogosha insya, ugomba kuba woze, uhumura neza, haba ku mubiri no mu kanwa.
2. Irinde kuba wabyuka ukajya kureba Television
Igihe uri kumwe n’umukunzi wawe, muhe umwanya wose ushoboka kuko bizamushimisha cyane, wigira utundi tuntu uhugiramo, umupira, films, ibiganiro ukunda byose bihagarike umuhe agaciro.
3. Irinde kwibagirwa ku musoma
Igihe uri kumwe n’umukunzi wawe mu buriri imibonano mpuzabitsina ntabwo ariyo yonyine mwahuriraho ahubwo musome kuko biri mu bintu abakobwa bakunda cyane unamukorakore bizamushimisha cyane.
4. Irinde kurangiza mu minota 2
Umugore kugirango arangize bimara nibura iminota 20, koresha uko ushoboye kugirango nawe abashe kurangiza. Utinze igihe muri gukora imibonano mpuza bitsina bizabafasha, mwese kuryama mu meze neza.
5. Ntuzage mu buriri budasukuye
Niba ushaka ko umukunzi wawe agusoma, agukorakora, nibyiza ko mbere yo kujya mu gitanda ubanza ukahakora isuku, ukitunganya neza ntuge mu gitanda ugiye ku munukira cyangwa ngo uryame ahakubangamira.
Uwineza Vanessa@Rwandapaparazzi.rw
106,535 total views, 50 views today


text:
Gukorera Imana / Ev François Ntakirutimana
“Kuko bayobye bakava mu kuri bavuga ko umuzuko wamaze kubaho, bakubika kwizera kwa bamwe.”( 2Timoteyo 2:18).
“Kuko turi abo yaremye ituremeye imirimo myiza muri Kristo Yesu, iyo Imana yiteguriye kera kugira ngo tuyigenderemo.( Abefeso 2:10)
“Nuko uzi gukora neza ntabikore bimubereye icyaha.( Yakobo 4:17 )
Ese Gukorera Imana bisaba iki?
1.Kuba uzwi n’Imana
Aha navuga ku nkuru ya Dawidi :
“Nuko bashaka umukobwa mwiza mu bihugu byose bya Isirayeli, babona Abisagi w’i Shunemu bamuzanira umwami.Uwo mukobwa yari mwiza cyane, akajya akuyakuya umwami amukorera, ariko umwami ntiyamumenya.” (1 abami 1:3-4)
Mu buzima busanzwe kumenywa n’umukoresha n’ibintu by’ingenzi kuko ntushobora gukorana n’umuntu mutaziranye .
2. Kuba uzi akazi ugiye gukora ndetse nibisabwa muri ako kazi
Aha nababwira Sawuli umwami wambere wa Isirayelil wabwiwe kurimbura abamaleki akinangira ntabarimbure ahubwo agakiza umwami w’abamaleki witwaga Agagi hamwe n’inyamirwa z’intama n’inka z’indatwa… akazanamo amarangamutima bimuzanira uburakari bw’Imana. Hari nuwitwa Uza wagiye kuramira isanduku y’Imana agahita ahagwa.
Muri aka kazi hasabwa byinshi cyane ariko reka mvugemo bike mubisabwa :
. Kwihangana
. Kwiyumvamo kugera ku ntego wiyemeje mu kazi
. Kugira bibiliya ubuzima bwawe
. Kuba inyangamugayo mu kazi ukaba uwo kwizerwa
.Gusenga
. Kwizera
AGAKURU
Umuntu yagiye gusaba akazi ahantu asanga akazi bamaze kugatanga ntakandi kazi gahari yanga kubyemera baramubwira ati nawe niyinjire arebe ko hari agahari arinjira abona ntagahari ariko yibwira mu mutima kujya aza agafasha moteur guhinda buri munsi. Yazanaga n’abandi bakozi akajya gufasha moteur guhinda. Igihe cyo guhembwa kigeze bahemba abakozi bose barabarangiza hasigara wa mugabo wenyine. Umukoresha aramubwira ati najyaga nkubona ariko ndabona utanditse mu gitabo cy’abakozi, wakoraga iki ?Aravuga ngo yafashaga moteur guhinda umukoresha amwibutsa ko atamuzi mubakozi yahaye akazi .
Isomo
Muri ino minsi hari abitirwa izina ry’ubukristo kandi ataribo baraje gufasha moteur guhinda. Imana iturinde kuko Yesu yabivuze neza ko hari abakristo bazamubwira bati mwami nitwahanuraga mu izina ryawe n’ibindi byinshi bikorerwa munzu y’Imana ababwire ko atigeze abamenya .
Kwihana neza ukandikwa mu gitabo cy’abakozi ni iby’ingenzi kurusha gukora imirimo myiza itagira aho yandikwa.Imana ikwiriye guhabwa umwanya uruta iyindi mu buzima bwawe Ntuzigera umenya ibyo ukora neza niba ntacyo wari wagerageza gukora.
Pawulo atubwira neza ko urufatiro rw’Uwiteka rugihagaze kandi rwanditseho iki kimenyetso ngo’ Uwiteka azi abe kandi uvuga iby’Imana ave mubidatunganye’. Kumenwa n’Imana si ibintu bipfa kuza gutyo .Niwatuza akanwa kawe yuko Yesu ari Umwami, ukizera mu mutima wawe yuko Imana yamuzuye uzakiza ubuzima bwawe.
Gukorera Imana ni inshingano zaburi mukristo wese kuko turi abo yaremeye ituremeye imirimo myiza muri kristo Yesu kugira ngo tuyigenderemo. Ikindi gukorera Imana ni amahitamo y’umuntu kugiti cye kuko Yosuwa yambwiye Abisirayeli bitewe n’ibihe barimo nibyo barimo bakora ati ‘njyeweho n’inzu yanjye tuzakorera Uwiteka’. Muhitemo namwe uwo muzakorera .
Iyo usomye inkuru za Kora ndetse na Dotani utibagiwe Abiramu bagomeye Mose bazi ko aribyo gukorera Imana, bashaka kumenyekana ariko Imana yerekanye uwo izi nk’umukozi wayo, abandi ubutaka burasama burabamira.(Zaburi 106: 17)
Ibitekerezo 5 bigenga abakozi b’Imana nyakuri
Gukorera Imana bitangirira mubitekerezo
1.Batekereza ku bandi kuruta uko bo bitekerezaho ubwabo. Ntibagegerageza gukoresha Imana kugira ngo bigerere ku nyungu zabo bwite ahubwo bareka Imana ikabakoresha ngo yigerere k’umugambi wayo .
2.Batekereza nk’abagaragu aho kwifata nkabanyir’ibintu . Baca bugufi bakanyurwa no kuba bazwi na Yo .
3.Bahora batekereza Ku nshingano no kumurimo bashinzwe batitaye kubyo abandi bakora.
4.Bashingira agaciro kabo kuri Kristo bagira umuhate wo kugira umutima nk’uwari muri Kristo Yesu.
5. Banezwezwa no gukorera Imana nk’umuhamagaro ntibabikora nkakazi gashaka inyungu zihariye.
Uko urushaho kuba hafi ya Yesu ,niko urushaho kudakenera kwiyamamaza.
Nuko uzi gukora neza ntabikore,bimubereye icyaha. (Yakobo4:17)
Imana ibahe umugisha!
[email protected]


text:
Muri Leta zunze ubumwe z’Amerika , mu mujyi wa Missouri umugore w’imyaka 76 y’amavuko yabonye umwana we w’umukobwa akiri muzima , nyuma y’uko kwa muganga bamubwiye ko umwana we yapfuye akimara kumubyara mu mwaka wa 1965 .
Zella Jackson Price wamaze igihe cy’ingana na kimwe cya kabiri cy’ubuzima bwe azi ko umwana we w’umukobwa yitabye Imana akimubyara , asobanura ko yagize igikomere k’umutima akimara kumenyako yabayeho igihe kitari gito atarera umwana we nk’umubyeyi .
Umukobwa wa Price witwa Melanie Melanie Diane Gilmore avuga ko yamaze igihe kini ashaka nyina wamubyaye mu nda none avuga ko byamutunguye ubwo yasanze inzozi ze zibaye impamo.
Nawe tekereza k’umunsi mukuru w’ubuzima bwawe, umunsi umwana wawe yavutseho bakakubwirako adashobora kubaho ? byonyine kuvumbura ko umwana wawe ari ahandi hantu ku isi ? Ibi nibyo byabaye kuri uyu mugore wo muri Missouri . Uko umutima wakomezaga kumurya nibwo yaje gutekereza cyane, nyuma yaho aza kuvumbura ko umwana we akibaho.
Melanie yakomeje avuga ko yamaze igihe kinini abana n’umuntu bamubwiraga ko ariwe nyina ariko akajya abona amaraso ye n’ayu’uwo muntu bidahura ngo kandi akumva nta rukundo amufitiye cyane nkuko umwana akunda nyina . Uyu mukobwa umaze gukura nibwo yatangiye kuzajya yibaza niba koko uwo bari kumwe ariwe nyina bikamuyobera .
Melanie yakomeje agira ati ” Najyaga ndota nahuye na mama umbyara , nabyuka nkamubura ariko uyu munsi inzozi zabaye impamo kuko nanjye nari mbayeho mpangayitse ”.
Mu gihe abaganga bapimaga ADN z’uyu mwana na nyina ngo barebe neza ko bahuje amaraso , ibizamini byerekanye ko uyu mwana ari uwa Price .
Gusa ngo nubwo uyu mwana w’umukobwa abana n’ubumuga bwo kutumva , mu marenga yagerageje gutanga ubutumwa agira ati ” Ndishimira kuba mbonye uwo nkomokaho , ni umugisha ngize kuko yashoboraga gupfa kera tutabonanye .
Nyina umubyara we avuga ko yabwiwe ko umwana we yapfuye akimara kumubyara , ariko umurambo bamweretse kwa muganga nawe ntabwo yabyemeye neza kuko wasaga n’umaze akanya kanini uvutse, nyuma nibwo yaje kumenya ko umwana we akibaho.
128,200 total views, 50 views today


text:
mars 2010
UBUTUMWA UMUBYEYI BIKIRA MARIYA YAHAYE BYISHIMO KU ITARIKI YA 30/03/2010
Umubyeyi Bikira Mariya yaje ababaye cyane, ari mu rumuri rwinshi cyane ntabona icyo ndugereranya narwo nuko aranyitegereza, aransuhuza, ati :
B.M. : Uraho mwana wanjye ukomeje kwihanganira ibigeragezo byose uhura nabyo!
BY. : Uraho Mama!
B.M. :Umeze ute?
BY.: Meze neza gahoro nawe urabibona, ariko Mama, uyu munsi sinabura kugushimira kubera imibabaro mwampaye. Mama, iriya ndwara yanteye ubwoba. Mama, mwanyeretse ko mumba hafi koko, Mama, ntabwo nabura kugushimira kubera ko uri umubyeyi utita ku byaha byacu.
Karame, Mama, rwose narimfite ubwoba, nari maze kwiheba, byageze n’aho umwuka uhera. Mama, nzagukorera, nzakugwa inyuma wenda n’umwuka uzarinde uhera mvuga izina ryawe gusa. Ndabisabira imbaraga zo kubishobora. Mama, narishimye cyane kuko wanyeretse ko uri umubyeyi watsinze umwanzi. Uyu munsi rero, ntabwo nabona uko nagushimira, iyaba narinshoboye kuvuza impundu n’amashyi nabikomera rimwe.
Ariko Mama, uyu munsi urebe ibyifuzo mfite mu mutima wanjye, harimo icyo kugushimira kugira ngo biriya byose bibeho ku bw’izina ryawe n’iry’umwana wawe Yezu Kristu.
B.M.: Mwana wanjye, nujya ubona icyago nka kiriya kikugwiririye, ujye wicecekera kuko uba ufite ukigukiza.
BY.: Karame, murakoze. Mama, guhera ubu nabonye ko ndinzwe koko. Mama, uko mwambwiye ni ko nabigenje naricecekeye, kwa muganga ntabwo nigeze mpatekereza kubera ko nari nizeye ubuvugizi bwanyu. Ariko mama, urebe ibigeragezo byuzye hafi yacu ni byinshi cyane, twagira wowe n’umwana wawe, naho ubundi tugeze kure.
B.M.: Mwana wanjye, ntiwinube kuko ndacyagutuma kuko uri igikoresho cyanjye kandi naragutoye ntabwo wantoye. Iyo mibabaro rero ugenda uhura nayo ni ukugira ngo ufashe umwana wanjye gucungura isi.
BY.: Mama, narabyemeye.
B.M.: Mwana wanjye, ongera unsuhurize abana banjye bose, uti nimugire amahoro urukundo rwanjye rubasakaremo.
Bana banjye, uyu munsi ngarutse kubasura kubera ko mbakunda. Bana banjye, ndabakunda nkabakumbura n’ikimenyimenyi ndabasura nkabatumaho. Bana banjye, mutege amatwi kandi mumbwize ukuri. Ni nde wundi mwabonye waje abasanga abatetesha abinginga abasaba imbabazi?
Bana banjye, nimusabe mbahe kuko ndafite. Bana banjye mfite byinshi byo kubaha, nongere. Nongere mbibasubiriremo nk’uko nabibabwiye ubushize. Nabahaye igikoresho cyanjye kuko niwe mbatumaho; ndamubaragije muramenye sinzabagaye kuko benshi mumwirengagiza kandi mumufiteho inshingano kuko iyo arwaye, mba ngira ngo ndebe ko muri abo bamushinzwe hari umusura. Icyo ashaka kuvuga muracyumva abafite amatwi yo kumva bumve kandi babone.
BY.: Mama, uyu munsi mbanje guca bugufi mbanje guca bugufi imbere yanyu mbasaba imbabazi z’ibicumuro by’ab’isi yose kubera ko tudakwiye kukwakira n’ibyo tukubabazamo byose. Mama, uyu munsi wa none komeza urambure ibiganza byawe utugirire imbabazi n’ubuntu bwinshi.
Mama, urakoze wowe udukunda kurusha uko twikunda. Wowe utuzi kurusha uko twiyizi, uyu munsi wa none turagushimira cyane kubera ko wirengagiza ububi bwacu ukemera kudusanga.
B.M.: Bana banjye, iyo umwana asanga umubyeyi arabanza agashira impumu, iyo umwana asanga umubyeyi arabanza akamubwira, ati Mawe ndaje. Na mwe rero bana banjye, aho muri hose muhaguruke mumbwire ngo, ndaje Mawe, kuko mbakunda.
BY.: Mama, uyu munsi nkomeje kugushimira kubera ko uduhoza ku mutima kandi ukaba utubabariye ibyaha byacu byose. murakoze.
B.M.: Bana banjye, uyu munsi wa none ngarutse kubasura mbakunze. Bana banjye, ndishima cyane iyo mbonye muzindutse kare mujya gusingiza Imana, mwirengagije imirimo yanyu. Burya rero biranshimisha cyane iyo nza mbasanga kuko ntatana n’umwana wanjye Yezu Kristu wabapfiriye ku musaraba.
Bana banjye, sibwo bwa mbere nabibabwira. Muri kino gihe kibi mugezemo nimworoshye imitima yanyu kugira ngo Roho Mutagatifu yinjire abayobore. Roho Mutagatifu akande aharwaye, Roho Mutagatifu amare inyota abayifite kandi ahoze abababaye.
Bana banjye, nza kenshi kubasura, muramenye ntimuzandambirwe kuko nanjye ntajya mbarambirwa, kuko ikinzanye n’icyanzanye ntarakigeraho kuko nshaka ko mubasha kandi nshaka ko mutazasigara nk’imfubyi kuko igihe nikigera nzagenda mbasize nk’umubyeyi usize abana be bakuze kandi bazamuzanira imbuto zirumbutse, icyo gihe rero mukigezemo.
Bana banjye, igihe cyose mbabwira nti sinzabe nyamwisiga ngo nisange, namwe kandi ntimuzabe baburamwaje. Namwe rero bana banjye, ntimukazindurwe n’ubusa ngo mutahe uko mwaje. Muramenye ntimukazinduke kugira ngo nimugera aho mugeze munyongerere, kuko ibyo birahari.
Bana banjye, uzajya ananirwa gusubiramo ibyo navuze, azajye yicecekera yegere uwumvise bungurane ibitekerezo kuko kenshi murampimbira mukavuga ibyo ntavuze.
Bana banjye, mujye muvuga ibyo mwumvise kuko nzagaruka mbasobanuze. Bana banjye, murandambirwa ariko jye simbarambirwa kuko umubyeyi ntarambirwa abana be, ahubwo ahora afite inyota yo kubasanga.
BY.: Mama, murakoze cyane. Karame!
B.M.: Bana banjye, simbacyurira, simbakomeretsa ahubwo ugira Imana abona umugira inama, igihe rero kirageze kugira ngo umuntu wese yisuzume avomerere roho ye ifite inyota, agaburire roho ye kuko ifite inzara.
Bana banjye, nimuhore rero mwiteguye kuko hanze aha, ntibyoroshye, birakomeye cyane. Ibikomeretsa umutima wanjye bikomeje kwiyongera. Bana banjye, mugeze mu bihe by’amarira menshi. Bana banjye, muhore mwiteguye kuko muratunguwe. Ya mvura y’amahindu igiye kubanyagira, abantu benshi baratashye. Simvuze umunsi cyangwa isaha, igihe ni iki murimo ntakindi.
Bana banjye, uku kwezi mugiye gutangira si kwiza, harimo ibibi byinshi. Harimo amarira menshi, abantu benshi bamwe bagiye gukomeza kurigiswa, abandi bagiye gukomeza kurohwa mu buroko, abandi bakomeje guhunga igihugu kubera ubwironde bwa bamwe.
Bana banjye, umwana wanjye arababaye, arababaye, ababajwe cyane na kino gihugu n’abanyarwanda yakunze none benshi bakaba bagiye gutsembwaho. Bana banjye, benshi bagiye gushiraho kubera ubwironde bwa bamwe .
Bana banjye, mugeze mu bihe bya nyuma. Bana banjye, ibikomeye biraje kandi bizarokoka bake. Nongere mbisubiremo: simvuze umunsi cyangwa isaha ariko ufite amaso yo kurora nabanze arebe aho ibintu bigeze, amazi yarenze inkombe murigushaka amafaranga.
Bana banjye, murabirundarunda ariko si ibyanyu, umwana wanjye arabirimbuye na mwe atabasize. Bana banjye, uyu munsi simbabwira byinshi iby’ingenzi narabibabwiye, ibindi mbifuzaho maze kubibabwira kuko mbere byari amarenga ngira ngo mwisubireho ariko noneho ntibikiri amarenga, icyakora bana banjye mubyo n’ubwo mbabaye ariko ndabashimira imbuto zimaze kuvuka kuva aho abatowe bamaze kugaragara hirya no hino.
Bana banjye, ibyago mufite nimuhumure ntakiruta Imana, byongeye kandi bana banjye, ibyago ntaho bitaba icyangombwa ni ukubyakira neza ntakwinuba. Bana banjye, mugeze mu bihe bikomeye ariko muhumure abanjye nzabarinda. Bana banjye, icyo mbifuzaho none nimukomere kuri Rozari n’ishapule y’ububabara mutibagiwe inzira y’umusaraba.
BY.: Mama, urakoze.
B.M.: Bana banjye, musenge, musenge, mwicuze, mwicuze, mwicuze, mwicuze, mwicuze inzira zikigendwa. Bana banjye simbasezeye kandi duhorana ariko bana banjye, muhore mwiteguye kuko ishyamba si ryeru.
Bana banjye, igiti kinini kigiye kuma amashami yose amaze kurabirana nta muzi gisigaranye. Bana banjye, niba mwumva uyu munsi mwumve kandi mushishoze. Simbabwiye byinshikuko ntacyo mutazi. Bana banjye, ngaho mugire amahoro kandi mugwize andi, ngaho urukundo rwanjye rubasakaremo. Ngaho mugire amahoro kandi mugwize.
Bana banjye, ngaho mubane nanjye urukundo rwanjye rubakomeze. Ngaho mugire amahoro kandi mugwize andi. Bana banjye, uyu munsi wa none mbahaye inkunga yanjye y’umubyeyi kandi mbahaye umugisha.


text:
Ndabaramukije, ndi umugore mfite umwana umwe, umugabo wanjye tumaranye imyaka 3 tubana ariko muri iyi minsi ntabwo ndimo kumushyira amakenga.
Akazi akora ni umushoferi, aho akora akazi karangira saa kumi n’ebyiri, akenshi akunda guhita ataha akagera mu rugo nka saa moya n’igice.
Muri iyi minsi hafi agerera mu rugo ni saa tanu, ariko impumuro yinjirana mu rugo iba iteye ubwoba, ariko nyine nakomeje kumureka akagirango wenda simbyumva.
Ntabwo aba yasinze, kuko ntabwo anywa inzoga cyane, ariko nyine aba yasomyeho binumvikana ariko adahirima nkuko mbona abandi basinzi.
Icyantangaje rero, iri joro ryakeye ubwo yakuragamo imyenda yari yambaye, nagiye kubona mbona agapaki k’udukingirizo karahanutse, ndamubwira nti zana ndebe iyo mari ndeba usigaye witwaza.
Mu by’ukuri nagafunguye nsangamo agakingirizo 1 byumvikane ko utundi twakoreshejwe, ndamubaza nti se kuki usigaye ugendana udukingirizo, ati nari natuguze ngo tudukoreshe, ndamubaza nti, ese waguze kamwe gusa, ati cweee, afite n’isoni nyinshi ahita atangira kunyuka inabi.
Nubwo avuga ko yashakaga ko tudukoresha, kuva twabana ntabwo twari twakoresha agakingirizo kuko maze no kunyara nahise niteza urushinge ndifungisha, dukora imibonano nta rwikekwe kuko twaboneje urubyaro,…. Namuretse, kuko nabuze icyo nkora.
Bakunzi Mungire inama, gusa namubajije nti ‘ni iki urimo kubura mu rugo rwawe cya cyanatumye wiga ingeso mbi z’ubusambanyi’, noneho umujinya sinababwira, wabaye mwinshi, ubu yarakaye mbese yandushije umujinya kandi nanjye ndawufite umwe wo hejuru. Mumbwire, Nkore iki?
Uwineza Vanessa@Rwandapaparazzi.rw
47,730 total views, 100 views today


text:
Mu makuru IGIHE yakuye muri Komisiyo y’igihugu ishinzwe kurwanya Jenoside(CNLG), ni uko hagiye hagaragara ibimenyetso by’ingengabitekerezo ya Jenoside mu baturage, nyamara uhamwe na byo ari icyaha gihanirwa n’amategeko ahana y’u Rwanda.
Muri ayo makuru IGIHE yakusanyije amwe mu matariki, ahantu, n’ibyo abantu bavuze, ariko amazina y’abakekwaho ingengabitekerezo uwayashaka ashobora kuyasanga muri CNLG.
Ingero zitandukanye z’ibyagaragaje ko ingengabitekerezo ya Jenoide itarashira
Ku itariki ya 27/3/2014, mu Kagali ka Kinunga mu murenge wa Remera Akarere ka Ngoma,hari umuntu wabwiye uwacitse ku icumu ngo “izi ngegera zirirwa zibyina Jenoside none reka iriya tuyicoce, ibe imbarutso ya bene wabo.Ngo yarongeye ati :”iyo ngegera y’umututsi nitindaho gato turayica dore bamaze kuba benshi.
Ku itariki ya 1/4/2014, umukobwa w’imyaka 14 y’amavuko wo mu murenge wa Rwempasha Akarere ka Nyagatare yumvise indirimbo z’icyunamo ati :”Ngaho ibyabo biratangiye bagiye guhena bahenure”
Ku ya 3/4/2014 undi wo mu murenge wa Kiziguro, Akarere ka Gatsibo yabwiye uwacitse ku icumu ngo yamutema nk’uko batemye benewabo, ngo nibe nabo amagufwa yabo yarabonetse ariko ay’uyu ngo ntazaboneka.
Naho ku itariki ya 7/4/2014 mu murenge wa Tabagwe, Akarere ka Nyagatare, hari umuntu wambitse imbwa umusaraba avuga ko arimo kwibuka.
Ku itariki ya 8/4/2014 mu mudugudu wa Kira, Akagali ka Kibenga, Umurenge wa Ndera, umugabo w’imyaka 32 yabwiye undi w’imyaka 31 ko indirimbo Munyanshoza aririmba z’icyunamo zivuga abishwe muri Jenoside abeshya nta bantu bapfuye.
Ku itariki ya 9/4/2014, mu mudugudu wa Kaduha ,Akagali ka Shanga, umuntu cyangwa abantu batarashobora kumenyekana, bagiye ku nka ya Mukamfizi Xaverine wacitse ku icumu bayiteragura ibyuma.
Ku itariki ya 9/4/2014, umugabo wo mu Biryogo mu Karere ka Nyarugenge, bamubajije impamvu atagiye kuri stade Kwibuka , arasubiza ngo”Ndibuka se nibagiwe iki ?”
Ku itariki ya 9/4/2014 nanone mu murenge wa Nyabirasi , Akarere ka Rutsiro abagore batatu bari kumwe baravuze ngo “igihe bahereye bibuka ubwo si uguterekera ?ngo hapfuye ba nyina waba bagore naho abandi ni uguta umutwe.
Ku itariki ya 9/4/2014 na none mu mudugudu wa Gasharu, Akagali ka Gacaca, umurenge wa Rubengera, Akarere ka Karongi hari umubyeyi wagaragaje abamutoteza bamuziza ko ahingira umukecuru wacitse ku icumu, bakamubwira ko nasubira kumuhingira bazamwirukana nk’uko birukanye MRND.
Ku itariki ya 9/4/2014 kandi, mu gihe cya saa kumi z’amanywa mu Kagali ka Giheke ,umugabo w’imyaka 33 y’amavuko ,mu gihe bari mu biganiro byo Kwibuka Jenoside yakorewe Abatutsi ,we yatse ijambo avuga ko Imana yajyaga itanga abantu bakicwa, ko n’abatutsi babaga batanzwe n’Imana.Ibi ngo byahise biteza umwuka mubi aho.
Mu mudugudu wa Nyarusange ,Akagali ka Nyamugali Umurenge wa Gasaka, Akarere ka Nyamagabe, kuwa 9/4/2014 hari umugabo wabwiye undi ngo “wa gatutsi we katurutse muri Nyaruguru sohoka nkwice !”
Hirya no hino mu Rwanda hagenda hashyingurwa imibiri y'abazize Jenoside itarabonetse kera
Kuwa 10/4/2014 mu Kibare, Umurenge wa Mutendeli, Akarere ka Ngoma, hari umugabo wihanukiriye aravuga ngo nta Jenoside yabaye, akomeza avuga ngo ishyaka azi ni MRND ko ngo FPR ntacyo yamumariye.
Kuwa 10/4/2014 ,hari umudamu wagaragaje ko arimo abiba amacakubiri aho yigisha abanyeshuri muri G.S Kibare, aho yababwiraga ngo berekane ubwoko bwabo ku kibaho.Yari yanditse HUTU, TUTSI ,TWA ,noneho abana bakora ahanditse HUTU bose. Ahitamo abo abwira ngo berekane ahanditse TUTSI. Nuko akaza kwigisha ibiranga umututsi , birimo izuru rirerire n’ibindi. Ibyo ngo byatumye abana batangira kwitegerazenya no kugira aho bishyira muri ibyo bice.
Kuwa 10/4/2014, mu murenge wa Ntyazo ,Akarere ka Nyanza , hari umugabo wadukiriye umugore we aramuhondagura ngo amuziza gusa ko ajya mubiganiro mu cyunamo.
Naho mu mudugudu wa Kagarama , Akagali ka Musongati ,Umurenge wa Nyarusange ,Akarere ka Muhanga ,kuwa 12/4/2014 igihe cya saa tatu z’ijoro, umugabo w’imyaka 52, yaratashye nimugoroba asanga umugore we w’imyaka 50 wacitse ku icumu yenze ibitoki.Umugabo aramubaza ati wenze ibyo bitoki wabibwiwe na nde ?Arongera aramubwira ati : “nakwica nkakujyana ku rwibutso aho nyoko ashyinguye nkajya mbararirira hamwe naje ku irondo”.
Kuwa 13/4/2014, mu mudugudu wa Zegenya, Akagali ka Nsibo, Umurenge wa Nyange , Akarere ka Ngororero mu rugo rw’umukobwa wacitse ku icumu, abantu bataramenyekana bagiye iwe bajya mu kiraro basatura inka ye ugutwi.
Kuwa 13/4/2014 nanone nko mu ma saa saba , mu mudugudu wa Rugarama, Akagali Bwinyana , Umurenge wa Bweramana, Akarere ka Ruhango, hari umugabo wabwiye umugore n’umugabo at “Kabishwe barabishe babahoye ubugome bwanyu” ati “ N’ubu tuzabica tubamare”. Ibi yabivuze kubera ko bari bamubujije kunywera itabi mu bantu abatumuriraho ibyotsi.
Tariki ya 13/4/2014 mu murenge wa Matimba, Akarere ka Nyagatare, umuntu utazwi yazanye inyandiko idasinye, ntawe umureba ayishyira mu rugo rw’umugore umwe, ivuga ngo wowe kanaka tuzagushyira aho bene wanyu bagiye ndetse nayambwakazi gitifu w’Akagali ndetse n’uw’Umurenge, dore ko wagira ngo ni musaza wanyu, Abatutsi mwese muragashira.
Umukozi muri CNLG, Gasasira Gaspard, ati “Utu ni ducye mu bimaze kugaragara…amazina arazwi uwayakenera nayo yayabona kuko ibyinshi byabaye ku manywa y’ihangu. Inzira rero iracyari ndende , ariko icyiza muri ibi ni uko abagifite ibi bitekerezo ari bacye cyane. Rubyiruko rero aheza h’igihugu cyanyu ni mwe dukesha isuku yaho. Mwime amatwi amagambo nk’aya nimuyumva, ndetse uwo riciye mu kanwa mumwamagane kuko arabononera , arabasibira inzira ibaganisha aheza h’igihugu cyanyu."
Ingingo ya 135 mu gitabo cy’amategeko ahana y’u Rwanda iteganya ko umuntu wese ukoze icyaha cy‟ingengabitekerezo ya jenoside n‟ibindi byaha bifitanye isano na yo ahanishwa igifungo kirenze imyaka itanu (5) kugeza ku myaka icyenda (9) n’ihazabu y‟amafaranga y‟u Rwanda kuva ku bihumbi ijana (100.000) kugeza kuri miliyoni imwe (1.000.000).
IGIHE


text:
Abantu benshi bazi ko iyo umubyeyi atwite kizira ko yakora imirimo ivunanye, abandi bakavuga ko niba umubyeyi amaze kumenya ko atwite akwiye kugabanya imirimo yakoraga ngo ntiyivunishe.
Hari ibintu byinshi cyane umubyeyi utwite ashobora gukora, bityo ubuzima bwe bugakomeza bukagubwa neza, cyane kuko umubiri we uba umaze kwakira umwana, kandi uwo mwana akaba agiye kumara igihe kitari gito mu nda y’uwo mubyeyi. Aha rero harimo n’imyitozo ngororamubiri.
Imwe mu myitozo umugore utwite yakora harimo koga mu mazi menshi (Piscine). Uyu mwitozo ngo ni mwiza cyane kuko ufasha umugongo, izenguruka ry’amaraso, umutima no mu mpinirangingo z’umuntu gukora neza no kugororokerwa. Muri icyo gihe uwo mwitozo ngororangingo wo kwoga iyo ukozwe, ngo bituma imbavu zimererwa neza. Ibi kandi ngo bituma umuntu agubwa neza kugeza mu gihe cyo kubyara, kuko bifasha mu ihumeka ndetse n’imikaya y’inda ikorohera neza aho agera igihe cyo kubyara imaze kumenyera.
Undi mwitozo ni uwo gufata akanya ugatembera n’amaguru. Ibi bikorwa mu gihe runaka umuntu yagennye. Aha bisaba ko umuntu akora uko ashoboye n’urugendo yabasha kugenda bitewe n’imbaraga afite. Ngo ibi byorohereza mu miterere (forme) n’izenguruka ry’amaraso.
Ahantu bishobora gutera ikibazo rero ngo ni nko kuba wagerageza gukora imyitozo ngororangingo igendanye no mu kiziba cy’inda, cyane cyane mu mpinangingo, ndetse no gukomeza imikaya umuntu akora imyitozo ya Abdomino. Uru rubuga ruvuga ko niba ukora imyitozo ngororamubiri yo mu rwego ruhanitse cyane nk’ikorwa n’amarushanwa akomeye, bikwiye ko ubihagarika ugasigarana imyitozo ikorohereza umubiri, bityo ubuzima bugakomeza bukagubwa neza.
Mu byo umugore utwite yakwigomwa, ngo ni nk’imirimo ivunanye cyane nko kwikorera imitwaro, kwicara ku ntebe idafite umufariso (umusego), kuba mu rusaku rwinshi no kurwegera n’ibindi byinshi byaguhungabanya hatirengagijwe n’umwana utwite.
Imyitozo Yakorwa n'Umugore Utwite
Abantu benshi bazi ko iyo umubyeyi atwite kizira ko yakora imirimo ivunanye, abandi bakavuga ko niba umubyeyi amaze kumenya ko atwite akwiye kugabanya imirimo yakoraga ngo ntiyivunishe.
Labels: abagore, umugore utwite


text:
Ubu ntangiye kwerekana ko ibyo nzakora bitandukanye n’iby’abandi – SAFI (VIDEO)
Nyuma yo kuva mu itsinda rya Urban Boys , agatangira muzika ku giti cye, Safi Niyibikora yamaze gushyira hanze amashusho y’indirimbo ye ya mbere yakoze ku giti cye yise Kimwe kimwe . Safi ahamya ko ariyo ndorerwamo abakunda muzika ye bareberamo ko azakora ibitandukanye.
Amashusho ya Kimwe kimwe asohotse nyuma y’icyumweru kimwe hasohotse amajwi yayo. Amashusho yayafatiye muri Uganda.
Safi yatangarije Rwandamagazine.com ko ubu yiteguye gukora cyane akagaragaza nibyo abantu batigeze bamenya ku mpano ye kuko ngo yaburaga uko abishyira hanze kandi byose ngo azabyerekana muri uyu mwaka wa 2018.
Yagize ati " Amashusho ya Kimwe kimwe ni ikimenyetso kinyereka ko ibyo nzakora byihariye kandi bitandukanye niby’abandi kandi ninabyo nifuza…2018 ni umwaka impano yanjye izagaragara cyane. Hari ibyo abantu banziho ariko hari nibyo batazi kuko naburaga uko mbishyira hanze byose …bazabibona uyu mwaka."
Safi urangamiye gukora ibyihariye muri 2018
Safi yongeyeho ko amashusho ya ‘Kimwe kimwe’ ari impano yashatse kugeza ku bakunda muzika ye ndetse no kubereka ko atazigera abatenguha mu gukora ibihangano byihariye.
Mu ntangirizo z’ukwezi k’Ugushyingo 2017 nibwo Safi yatangaje byeruye ko asezeye mu itsinda rya Urban Boys yari amazemo imyaka 10. Tariki 11 Ugushyingo 2017 nibwo yashyize hanze indirimbo ya mbere yise ’Got it’ yafatanyije na Meddy.


text:
Amasomo twakura ku bakristo b’i Beroya bashishikazwaga no kumenya ukuri ko mu byanditswe
“Hahirwa uwubaha Uwiteka, akishimira cyane amategeko ye” (Zaburi 112:1)
Bibiliya itubwira itsinda ry’abakristo b’i Beroya. Abo bizera bari batuye mu gace kitwa Beroya, bari bafite imyitwarire y’intangarugero yo gusoma bakanagenzura ukuri ko mu byanditswe bukaba ubuzima bwabo bwa buri munsi.
Ab ’i Beroya tubasanga mu Ibyakozwe n’intumwa17 :10-15. Muri kiriya gihe, Pawulo na Sila bageze mu duce dutandukanye bigisha ubutumwa bwiza bwa Yesu Kristo abantu bose. Bakigera i Beroya, twasomye ko ku ikubitiro binjiye mu isinagogi y’Abayuda.
« Uwo mwanya muri iryo joro bene Data bohereza Pawulo na Sila i Beroya. Basohoyeyo binjira mu isinagogi y’Abayuda. »(Ibyakoz17 :10)
Duhereye hano turabonako ab’i Beroya bari batarakizera Kristo igihe Pawulo na Sila bahuraga nabo , gusa bari Abayuda bafite uyu mwihariko:
“Ariko abo bo bari beza kuruta ab’i Tesalonike, kuko bakīranye ijambo ry’Imana umutima ukunze, bashaka mu byanditswe iminsi yose kugira ngo bamenye yuko ibyo bababwiye ari iby’ukuri koko.”(Ibyakoz 17:11)
Uhereye hano , biragaragara ko abakristo b’i Beroya, n’ubwo batari barahuye na Kristo, ariko bari bafite umuco n’imyitwarire yo gusoma no kwiga ibyanditswe iminsi yose kugira ngo bamenye yuko ibyo bababwiye ari iby’ukuri koko, niba ari amagambo y’Imana. Ntibahitaga bemera ibyo Pawulo ababwiye ahubwo bashakishaga mu byanditswe iminsi yose kugira ngo bamenye niba ari byo.
Bari abantu bari bazi ibyanditswe ku kigero kiri hejuru , byari byarabaye ubuzima bwabo bwa buri munsi, cyari igitabo cyonyine bagenderaho bashakisha ukuri. Kuko bari bazi ijambo ry’Imana , bamenye ukuri kw’ubutumwa bwa Yesu Kristo Pawulo yababwiraga , maze barizera:
“Nuko benshi muri bo barizera, n’abagore b’icyubahiro b’Abagiriki, n’abagabo batari bake.”(Ibyakoz17:12)
Dukomeza dusomako Pawulo na Sila Abayuda b’i Tesalonike babakurikiyeyo kugirango babangamire umurimo wabo wo kubwiriza ubutumwa bwiza. Ariko ab’i Beroya, bizeye bahisemo kurinda Pawulo bamwohereza ahandi.
Ni ayahe masomo twakura ku bakristo b’i Beroya?
1.Tugomba kwemerera ijambo ry’Imana rikaba ari ryo ryonyine ridutandukaniriza ukuri n’ibinyoma
Abakristo benshi b’uyu munsi bashakishiriza ukuri ahantu hatandukanye kurusha uko bagukura muri bibiliya. Ntaho wavana ukuri cyangwa amabwiriza yuzuye atari muri bibiliya.
2.Dukwiye guhora dushakisha iminsi yose ukuri kuri mu byanditswe
Kwiga ibyanditswe bikwiye kuba ubuzima bwacu bwa buri munsi.. Umwami Yesu yaravuze ati:
“Yesu arababwira ati “Ibyokurya byanjye ni ugukora ibyo uwantumye ashaka, no kurangiza umurimo we.”( Yohana4:34)
3.Tuba twiteguye kumenya ukuri kose kw’Imana iyo tugize umuhate wo kwiga ibyanditswe
Abakristo b’i Beroya bari bazi ukuri ku butumwa bwiza kuko bahoraga bashakisha ukuri kw’ijambo ry’Imana. Igihe Pawulo na Sila bazaga kuhigisha ubutumwa bwiza , abenshi muri bo bihutiye kureba ukuri k’ibyo bababwiraga, ukuri kwerekeye Yesu Kristo maze baramwizera.
Uko dusoma ijambo ry’Imana kenshi niko tugenda tumenya ukuri kurimo. Reka twifuze amata y’Umwuka kuko azadukuza akatugeza no ku gakiza.
“Mumere nk’impinja zivutse vuba, mwifuze amata y’umwuka adafunguye, kugira ngo abakuze abageze ku gakiza.”(1 Petero2:2)


text:
Komisiyo y'igihugu y'urubyiruko yasabye urubyiruko rwarangije amashuri yisumbuye ko amahirwe bahawe ari igihe cyo kuyabyaza umusaruro kugira ngo babashe gukomeza amashuri yabo,ni muri urwo rwego urubyiruko rwahawe amahirwe ku bufatanye na Leta y'u Rwanda na kaminuza ya Unated Arab Emiretes University (UAEU) batanze imyanya 20 ku banyeshuri baturuka mu Rwanda.
Nk'uko bigaragara mu itangazo ryashyizwe ku rubuga n'ikigo cy'igihugu gishinzwe amashuri makuru na za Kaminuza(HEC) ryo ku itariki ya 01 Kamena 2018 risaba abanyeshuri barangije kwiga mu mwaka wa 2017 mu masomo y'ubumenyi,Ikoranabuhanga,n'imibare ari byo bita SIENCE,TECHNOLOGY,ENGINEERING AND MATHEMETICS (STEM) ko ku bufatanye na kaminuza ya United Arab Emiretes University ndeste na Leta y'u Rwanda hari inyanya ya Scholarship mu masomo akurikira:
- Bachelor of Science in Architectural Engineering
- Bachelor of Science in Chemical Engineering
- Bachelor of Science in Petroleum Engineering
- Bachelor of Science in Geology
- Bachelor of Science in Communication Engineering
- Bachelor of Science in Electrical Engineering
- Bachelor of Science in Mechanical Engineering( Mechatronics Engineering and Aerospace Engineering)
- Bachelor of Arts in Geograph( Geoinformatics)
- Bachelor of Science in iformation Security
- Bachelor of Science Computer Engineering
- Bachelor of Science in Computer Science (Artificial Intelligence)
- Bachelor of Medical( Doctor of Medecine)
- Bachelor of Science in Biochemistry.
Abanyeshuri barangije kwiga mu mashuri yisumbuye bize amasomo ya BCG,MCB,MEG,MPG,PCM,PCB,PEM mu mwaka wa 2017 basabwe gusaba kujya kwiga muri ino Kaminuza kugira ngo bakomeze kongera ubumenyi bizagirira igihugu akamaro, itangazo rikubiyemo amabwiriza n'ibikenewe kugira ngo umuntu ahabwe umwanya riri ku rubuga rwa HEC www.hec.gov.rw
Babinyujije kuri twitter komisiyo y'igihugu y'urubyiruko yasabye urubyiruko kudacikwa n'ano mahirwe dore ko yaje aje gufasha u Rwanda mu iterambere bizagira umusaruro ku gihugu ndetse n'abanyarwanda.
Umuntu wese ushaka gujya kwiga asabwe kubahiriza ibyasabwe biri mu itangazo HEC yashyize ahagaragara ku itariki ya 01/06/2018 bikubiye mo kuba yarakurikiye amasomo ari muri STEM(SIENCE TECHNOLOGY,ENGINEERING AND MATHEMATICS), kandi usaba agomba kuba afite indangamanota y’ikizamini gisoza umwaka wa gatandatu cyangwa se afite seritifika iriho amanota kuva kuri 70/73. Mu masomo akurikira: BCG,MCB,MEG,MPG,PCM,PCB,PEM mu mwaka wa 2017.uwujuje ibyavuzwe asabwe kuba yagejeje ubusabe bwe kuri HEC bitarenze tariki ya 18/06/2018 muri department ishinzwe inguzanyo zihabwa abanyeshuri.


text:
Amakosa akomeye abakobwa bakora agatuma bagumirwa harimo nko Kwibwira ko hari ibyangombwa byo gukundwa utujuje , Kumva ko ushaka umusore ufite uburanga bw’akataraboneka ,Kwishimira abandi basore kurusha uwo muri kumwe mu rukundo ndetse n’ibindi .
Urukundo rugamije kuzabana nk’umugore n’umugabo mu rugo ni ikintu gikomeye kandi rukaba n’umushinga ushobora guhomba iyo utizwe neza, ikaba ari yo mpamvu iyo umusore cyangwa se umukobwa agiye guhitamo uwo bazarushingana ashyiramo ubushishozi budasanzwe.
Muri ubu bushishozi rero ngo ni ho abakobwa bamwe na bamwe baburira amanota ugasanga batandukanye n’abasore bakundanye igihe.
Iri bengwa rero ahanini ngo riterwa n’amakosa 5 nyamukuru akorwa n’abakobwa mu gihe cyo gukundana no kurambagizanya, aho ushobora guhora wibaza impamvu umukobwa ashobora kuba afite uburanga, ikinyabupfura, imyitwarire myiza ndetse n’ibindi bitandukanye ariko yakundana n’umusore ntibamarane kabiri cyangwa se ntihagire umubwira ngo bakomezanye mu rukundo abe yamugira umufasha (amushyire mu mago). Ibi rero ngo nta kindi kibitera, bituruka kuri amwe mu makosa akorwa muri urwo rugendo rw’urukundo bikaba byanaviramo umukobwa kugumirwa.
Urubuga rwa internet: ivillage.com rugaragaza ko ayo makosa ni aya akurikira:
1. Kwibwira ko hari ibyangombwa byo gukundwa utujuje
Ibi ngo bituma abakobwa benshi biyiziho inenge runaka batiyakira, hagira n’umusore ugukundira ikintu runaka yakubonyeho kikamushimisha atitaye kuri iyo nenge y’inyuma wiyiziho ukumva ko ngo akubeshya, ugahora ushidikanya. Ibi ngo bikaba ari kimwe mu bituma abasore barambirwa bakigira kwishakira abanyurwa no guhabwa urukundo. Ibi kandi ngo nta kindi kibibatera, ni uko ngo umusore aba yumva ko nakugira n’umugore uzaba umwe utemera cyangwa se utanyurwa.
2. Kumva ko ushaka umusore ufite uburanga bw’akataraboneka
Abakobwa usanga bifuza gukundwa n’abasore beza ngo kuko nibabereka bagenzi babo bari bubyishimire cyangwa se bakubahwa mu muryango kurusha kwita ku musore ufite urukundo n’ibitekerezo kandi ngo usanga bene aba basore kuko baba bakundwa n’abakobwa benshi bahora bashaka kwigumira mu busore bakaryoherwa na bwo hanyuma abo bakundanye bagahera mu gihirahiro, ndetse rimwe na rimwe hakabaho igihe banatwarwa n’abandi bakobwa bakurusha amarere mu rukundo. Hanyuma umukobwa ugasanga akomeje guhagarara kuri icyo kintu ngo afite umusore w’igitangaza, haza n’abandi bifitemo ibitekerezo akabanga bikarangira imyaka ibaye myinshi n’uwo wari urindiriye ukamubura.
3. Kumva ko umusore mukundana mugomba guhorana igihe cyose
Usanga abakobwa bashaka ko abasore b’inshuti zabo babafata nk’imfungwa ntibabahe umwanya wo kugenda no gukora gahunda zabo bonyine. Ibi rero ngo bibangamira abasore batari bake kuko ngo iyo witwara gutya akubonamo nk’utagira icyo yitaho cyazateza imbere urugo rwanyu kuko aba yibaza niba mubanye wazajya umuha akanya ko gutekereza, kuganira n’abandi no kwishimira ibyo akunda kuko ngo iyo ubikoze gutya yumva ko ushaka kumugira imfungwa. Rero ngo bene iyi myitwarire ishobora gutuma umusore agucikaho utakubwiye n’impamvu akajya kwishakira uzamureka agahumeka kandi akamufata nk’umutu ufite uburenganzira bwo kwisanzura no kubaho ubuzima yishimiye.
4. Kwishimira abandi basore kurusha uwo muri kumwe mu rukundo
Iki ngo ni ikintu usanga abakobwa benshi badaha agaciro ariko rwose ngo gishobora kuba intandaro yo kubengwa n’abasore batari bake bikazatuma ugumirwa kuko ngo mu gihe ubona abasore bose ukumva nta kibazo kuko ari incuti z’incuti yawe, kuko muturanye, mwigana se ndetse n’ibindi hanyuma ukabikoraho ibyo ushaka byose (ukabisanzuraho birengeje urugero), menya ko bidashimisha abasore na mba kuko biba bibaha ishusho y’umugore uzaba we ko ushobora kuzamuca inyuma n’ibindi, kandi ibi bibabaza umusore rwose akaba yumva adashobora kukugira umugore kuko yazagusangira na benshi. Aha rero ngo bisaba kwitwararika bose ukababona nk’abasanzwe.
5. Kwihagararaho mu makosa
Aha ngo usanga hari abakobwa benshi baba bafite incuti zabo bakazereka ko gukora ikosa ari ibisanzwe, yaba yakoze ikintu umusore ntakishimire yabimubwira, ugasanga aho gusaba imbabazi mu magaguru mashya ahubwo yihagazeho akumva ko atari ikosa, bakiterera mu birere! Iki ngo ni ikintu gikomeye umuhungu w’incuti areberaho niba uzamucira bugufi mu rugo, na cyane ko abagabo baba bifuza abagore bifitemo guca bugufi no gusaba imbabazi. Rero nubona umusore agusezereye akisangira undi, ni uko iyo ndangagaciro yo guca bugufi ngo usabire ikosa imbabazi, wiyoroshye, aba yayikubuzeho.
Niba rero uri umukobwa wifuza kuzashyirwa mu rugo ukagira umuryango ariko ukaba hari amakosa amwe mu yavuzwe ujya ukora mu rukundo, ubwo utangire kwikosora no kugira icyo uhindura naho ubundi ngo bitabaye ibyo ushobora kwigumira iwanyu ukazahasazira.


text:
Ubwiyunge buzagerwaho dusasa inzobe no kubwizanya ukuri-Depite Kalisa
Ihurirory’abayobozi bakuru bahoze n’abagikorera muri (cabinet)harimo n’abaminisitiri, abanyamabanga ba Leta, bamaze kwandika amateka aho ubumwe n’ubwiyunge bwatangije bashyiraho ihuriro ryitwa ‘‘Unity Club Intwararumuri’’ aho bahura bagasasa inzobe kubibazo byugarije igihugu, kuri ubu bakaba bahaye amahirwe angana kuri buri munyarwanda wese kubwizanya ukuri impamvu n’imvano yatumaga bapfa ubusa.
Uwatangije iryo huriro ni Nyakubahwa Jeannette Kagame Umufasha wa Nyakubahwa Perezida wa Repubulika y’u Rwanda Paul Kagame aho yabwiye abagore bagenzi be ko igihe kigeze ko bibumbira hamwe nk’abafasha b’abagore b’abayobozi b’igihugu bakikorerana imitwaro aho ugize ibirori cyangwa ibyago bagomba kumwegera bakamufasha ntakomeze guheranwa n’agahinda bakamufata ukuboko.
Ikindi ntabwo byahereye mu gufashanya gusa ahubwo iyo bahuraga baganiraga ku bibazo byugarije igihugu, kuko nyuma ya Jenoside yakorewe Abatutsi muri Mata 1994 imfumbyi n’abapfakazi n’incike bari benshi kandi kongera ku baremamo icyizere ntabwo byari byoroshye ariko bafashe iyambere barabafasha bagenda bikura muri ibyo bibazo.
Bamwe mu banya politiki bahabwaga imyanya bagaterura amafaranga bahawe bakayacikana imahanga aho ni nk’uwitwaNdagijimana Jean Marie Vianey wari Minisitiriw’Ububanyi n’Amahanga wateruye amafaranga yose arayajyana ntiyongera kugaruka mu Rwanda.
Hari n’abandi banye politiki bagiye bava kumyanya yabo bagacika bakigira hanze bamara bagatangira gusebya u Rwanda, urwo ruhurirane rwagiye ruranga bamwe mu banye politiki b’inda nini bagiye basebya bakandagaza igihugu cyari cyarabagiriye icyizere bagahabwa imyanya ikomeye bamara bakagenda bagituka.
Niyompamvu Ihuriro ryitwa‘‘Unity Club Intwararumuri’’, kuri ubu rikaba rigeze kurwego rw’Uturere mu minsi mike rikazagera kumirenge n’imidugudu aho noneho ingengabitekerezo ya Jenoside n’amacakubiri na byo bigomba kurandurwa burundu bigasigara ari amateka mu Rwanda.
Evode Uwizeyimana Umunyamabanga wa Leta ushinzwe Itegeko Nshinga n’andi mategeko muri Minisiteri y’Ubutabera yashimiye Nyakubahwa Jeannette Kagame Umufasha wa Nyakubahwa Perezida Paul Kagame washinze uwo muryango aho yagize ati ‘‘Uwavuye ku buyobozi afite ibyo azi ashobora kwifashishwa nk’inararibonye, bakamugisha inama uburyo ikibazo cyakemuka’’.
Honorable Mukantabana Marie umwe mu bagize‘‘Unity Club Intwararumuri’’yagizeati ‘‘Guverinomaya 1,2 yaranzwe n’irondakoko, amacakubiri n’ubuyobozi bubi bituma Guverinoma y’Ubumwe bw’Abanyarwanda itekereza gushyiraho‘‘Unity Club Intwararumuri’’rigamije ubumwe n’ubwiyunge bw’Abanyarwanda no gukemura ibibazo’’.
Yagize ati ‘‘Turashimira Nyakubahwa Paul Kagame n’ubwo yari mu bahezwaga akagerwaho n’ingaruka z’ubwo butegetsi bubi ariko ntabwo yitaye kuri ibyo ngo yiture iyo nabi yagiriwe ahubwo nyuma ya Jenoside yakorewe Abatutsi hashyizweho Guverinoma idaheza ivanaho amacakubiri’’.
Kayitse Zayinabo Sylvie, winjiye mu muryango‘‘Unity Club Intwararumuri’’,winjiye muri uwo muryango mu 1999 yavuze ko hari amahame awugenga, intego yokubaka igihugu hagamijwe imihindukire myiza n’ubumwe bw’Abanyarwanda.
Dore uko abanyapolitiki batanga inama ndetse n’abayihozemo
DepiteKalisa Evariste yagizeati ‘‘Ndashimira ihuriro‘‘Unity Club Intwararumuri’’, ubu muri iki cyumba turimo cy’abantu bagera ku 150 bari hano mu byiciro bitandukanye ntabwo ubwiyunge buzatunanira kandi bose barasobanutse’’.
Yakomeje agira ati ‘‘Tuzatekereza mu buryo bwagutse kandi ntituzagarukira mu bumwe n’ubwiyunge gusa ahubwo n’indi mibereho y’ubunyarwanda. Ingengabitekerezo ya Jenoside yakorewe Abatutsi ituruka mu miryango ni ho abana bayikura, tuzareba uburyo twazajya dushyira abantu mu matsinda kandi ko intego tuzayigeraho’’.
DepiteKalisa abona ko abahoze mu buyobozi n’abakirimo ari imbaraga z’Akarere yavuze ko bagombagukora bikava mu magambo bikagera mu bikorwa ko inzitizi ni uko ibiganiro bitangwa bitandukana n’ibiganiro bitangwa mu muryango, bakazirikana kugira intego zo kuzesa 100%, kubaka umuryango nyarwanda bikagera ubwo buri wese asasa inzobe akavugisha ukuri’’.
Mutuyimana Marie Claire Umujyanama w’Akarere yagize ati ‘‘Inama nanjye natanga ni uko twakwegera urubyiruko ruri mu mashuri, kuko ababyeyi ntabwo bakikegera abana babo, ahubwo dutekereze mu buryo bwagutse, bijyana no kureba kure iterambere rirambye, tugomba kubazwa ibyodukora’’.
Gatambiye Pierre wahoze ari umuyobozi mu cyahoze ari Tumba/Byumba yagize ati ‘‘Imbaraga zigomba kuba nyinshi, twariraye kandi twarabibonye, izi mbaraga zitari zirimo zirakenewe, twatanze umuganda wacu mu 1995 umuganda twatanze na n’ubu turawufite, turiteguye kuzikoresha, abayobozi bafite abo baturanyi bagomba gutanga uwo muganda’’.
Kayiranga Jean Nepomuscène, ashima‘‘Unity club Intwararumuri’’ndetse na Komisiyo y’Ubumwe n’Ubwiyunge bamanutse bakegera abaturage, kuko amazina amwe abantu bitanga nyuma ya Jenoside yagiye akendera aho bamwe bitwaga abasopecha, abagande n’abandi byagiye biyoyoka, tugomba gutinyura abantu tukaganira ibyabaye n’ingaruka zabyo hakabaho ibiganiro mu mashuri no mu babyeyi’’.
Yakomeje avuga ko kwigisha ko bigomba guhera hasi ntaguca kuruhande, ababyeyi bihererane abana bakabaha andi masomo y’amacakubiri bajye bahanwa by’intangarugero, inama z’ababyeyi ku ishuri ntibahamagarirwe kongeza minerval gusa ahubwo bigishwe n’ubumwe n’ubwiyunge.
Muhire Louis Antoine KomisieriMushya muri Komisiyo y’Ubumwe n’Ubwiyunge yavuze ko ababyeyi bavuga ibintu bidasobanutse ni uko ntamakuru afatika baba babwiwe,kuko abakuru b’imidugudu bamwe ntabwo basobanurira abaturage uko bikwiriye.
Ashimira abatekereje gushyiraho Ihuriro‘‘Unity Club Intwararumuri’’kubera ibyiza bagezeho, ashima imbaraga zashyizwe muri gahunda ya‘‘Ndiumunyarwanda’’aho tugomba kumenya amateka yacu ko amoko mu Rwanda yari 18 yahozeho, avuga ko hari igihe usanga abaturage bisanga ku wari umuyobozi kurusha uhari na we ntagire uruhare rwo kubabwira ukuri.
Bimwe mu byo Abanyarwanda bishimira byagezweho nyuma ya Jenoside mu 1994
Ndayisaba Fidèle yavuze ko mu byagezweho kandi abanyarwanda bishimira ni gahunda ya Gira inka ko yabafashije muri gahunda y’ubumwe n’ubwiyunge, harimo, ubudehe, bashima uburyo abaturage bafashanyaga.
Gahunda zo kugarura umuco, hashyirwaho Itorero mu burezi aho mu gihe Perezida wa Repubulika yiyamamazaga muri 2003 yabwiye Abanyarwanda ko buri wese agomba kwiga‘‘Tronc Commun’’,icyo gihe byari nk’inzozi aribyo byaje kuba impamo naho mu mwaka wa 2012 avuga ko umwana wese agomba kwiga amashuri yisumbuye bagomba kurenga 90% na byo byagezweho.
Muri Ndi Umunyarwanda yaje kutwomora itubera n’igihango, ubutabera bwunga, Gacaca yahinduwe inshuro 10, inzitizi nubwo zigihari ariko ko bagomba gushyira imbere inyungu z’Abanyarwanda,kuko hari abakikibonamo amoko, guheza no kwihora, kuko byose bikomoka mu ngo hari abagifite ingengabitekerezo, inzira n’imwe hagomba gukomeza inzira y’ibiganiro mu miryango yacu.
Basanda Oswald